Usul SOSMA gagal, Zahid terus kata MoU dengan PH ditandatangani kerajaan PN

Ketika menggulung perbahasan Perhimpunan Agung UMNO (PAU) 2021 19 Mac lalu, Presiden UMNO Datuk Seri Ahmad Zahid Hamidi gembira dan memberitahu rakyat bahawa untungnya memiliki Perdana Menteri (PM) daripada parti itu.

Mengulas beberapa pengumuman oleh Naib Presiden UMNO Datuk Seri Ismail Sabri Yaakob yang juga PM ketika menggulung perbahasan pada PAU itu, Zahid mengajak perwakilan untuk membayangkan jika bukan UMNO yang menjadi PM.

“Cuba tuan-tuan dan puan-puan bayangkan jika bukan UMNO yang menjadi Perdana Menteri. Usul-usul yang dibawa dalam perhimpunan agung. Banyak perkara-perkara sensitif yang sepatutnya mendapat kelulusan daripada pihak kerajaan, tidak akan mereka lakukan kerana ianya datang daripada UMNO.

“Kita beruntung kerana berperdana menterikan wakil kita dari UMNO,” katanya.

Namun, ketika usul menyambung penguatkuasaan Akta Kesalahan Keselamatan (Langkah-langkah Khas) 2012 atau SOSMA, gagal mendapat kelulusan majoriti Dewan Rakyat semalam, Zahid merujuk memorandum persefahaman (MoU) dibuat sebelum ini adalah antara Kerajaan Perikatan Nasional (PN) dan Pakatan Harapan (PH).

Menurut Ahli Parlimen Bagan Datuk itu, kegagalan usul yang dibawa oleh kerajaan di Dewan Rakyat untuk melanjutkan tempoh tahanan di bawah Seksyen 4(5) SOSMA 2012 adalah sesuatu yang mengejutkan.

“Ini kerana, jika kita merujuk kepada Memorandum Persefahaman antara pihak Kerajaan (Perikatan Nasional) dan pembangkang (Pakatan Harapan), Perkara 3 dengan jelas menegaskan bahawa pihak pembangkang hendaklah bersetuju, atau berkecuali, dalam apa-apa usul yang dibawa oleh Kerajaan.

“Ia sebagai salah satu langkah yang diambil bagi mewujudkan kestabilan politik dalam pentadbiran semasa,” kata Zahid dalam satu kenyataan hari ini.

Untuk rekod, MoU itu disempurnakan Ismail Sabri yang juga Naib Presiden UMNO bersama pimpinan kanan PH – Presiden PKR yang juga Ketua Pembangkang Datuk Seri Anwar Ibrahim.

Turut menandatangani perjanjian pada 13 September 2021 itu ialah Setiausaha Agung DAP Lim Guan Eng; Presiden Parti Amanah Negara Mohamad Sabu; dan Presiden UPKO Datuk Seri Wilfred Madius Tangau.

Mengulas lanjut, Zahid berharap rakyat melihat betapa rapuh dan berisikonya bentuk kerajaan yang ada sekarang ini yang tidak lagi dihormati selain pendirian pembangkang yang tidak berpegang kepada janji.

“Namun, apabila usul yang dibentangkan kali ini gagal akibat tidak mendapat sokongan pihak pembangkang, adalah wajar untuk kita semua menyimpulkan yang mereka telah memungkiri janji, melanggar persetujuan dan mengabaikan sama sekali komitmen mereka sebelum ini,” katanya.

Keadaan itu kata Zahid, mencerminkan beberapa perkara yang mesti dipandang serius.

“Pertama, pembangkang sebenarnya tidak berminat untuk mewujudkan kestabilan politik. Malah, PH sebenarnya sangat cenderung untuk melupakan janji dan komitmen mereka dengan mudah. Pada pandangan saya, tidak ada gunanya untuk kita terus berpegang pada janji mereka.

“Kedua, kerajaan mesti mempunyai majoriti tersendiri. Majoriti yang kuat dan tidak mengharapkan ihsan serta budi bicara pembangkang.

“Kerajaan seperti dalam kedudukan sekarang tidak akan dihormati, tidak stabil dan tidak akan berupaya untuk mengemuka dan menjayakan dasar yang baik dengan lancar,” katanya seolah-olah mahukan Pilihan Raya Umum Ke-15 diadakan segera supaya Barisan Nasional (BN) boleh menjadi kuasa dominan.

Bagi Zahid, kedua-dua perkara ini adalah bukti jelas bahawa kerajaan sedia ada sudah tidak dihormati, manakala MoU itu pula tidak lebih daripada sekadar janji di atas kertas.

“Yang pasti, apa yang berlaku ini (kegagalan usul SOSMA 2012) adalah sesuatu yang memalukan Kerajaan. Ia adalah aib yang menuntut kita untuk mengukuhkan diri dengan cara yang strategik dan segera,” katanya.


ADUN Bemban Ketua Bersatu Melaka, Mas Ermieyati timbalan

Ahli Dewan Undangan Negeri (ADUN) Bemban, Melaka, Dr Mohd Yadzil Yaakub, dilantik sebagai Ketua Badan Pimpinan Negeri Bersatu Melaka, berkuat kuasa hari ini, kata Presiden Bersatu, Tan Sri Muhyiddin Yassin.

Dalam kenyataan hari ini, bekas Perdana Menteri itu turut mengumumkan Ahli Parlimen Masjid Tanah, Datuk Mas Ermieyati Samsudin sebagai Timbalan Ketua Badan Pimpinan Negeri Bersatu Melaka yang baharu.

Muhyiddin berkata pelantikan Dr Mohd Yadzil bagi menggantikan Datuk Mohd Rafiq Naizamohideen yang meletak jawatan Ketua Badan Pimpinan Bersatu Melaka dan Pengerusi Perikatan Nasional (PN) negeri pada 26 November lalu.

“Dr Mohd Yadzil telah memenangi kerusi DUN Bemban pada Pilihan Raya Negeri (PRN) Melaka 20 November lalu. Beliau adalah Ketua Bahagian Bersatu Jasin dan Timbalan Pengerusi PN Melaka,” katanya.

Dr Mohd Yadzil berkelulusan Ijazah Perubatan dari Universiti Udayana, Indonesia dan pernah berkhidmat di Hospital Melaka dari 2005 hingga 2009 sebelum menjadi pegawai perubatan di Poliklinik Hidayah, Jasin.

Muhyiddin berkata, Mas Ermieyati adalah Timbalan Menteri di Jabatan Perdana Menteri merupakan Ahli Majlis Pimpinan Tertinggi Bersatu, Naib Ketua Srikandi serta Ketua Bahagian Bersatu Masjid Tanah.

“Pelantikan Dr Mohd Yadzil dan Mas Ermieyati bagi menerajui Bersatu Melaka serta penyusunan semula badan pimpinan negeri itu diyakini dapat memperkuatkan struktur parti dan memperkukuhkan lagi perkhidmatan kepada rakyat Melaka,” katanya.


Long Tiger didakwa esok

Prosiding pendakwaan terhadap penjenayah Rohingya, Abd Hamim Ab Hamid dikenali sebagai ‘Long Tiger’ yang meloloskan diri dari lokap Mahkamah Majistret Tangkak pada 15 Disember lalu, ditangguhkan kepada esok.

Ketua Polis Daerah Tangkak Superintendan Mohd Fadhil Minhat berkata prosiding pendakwaan terhadap Long Tiger yang sepatutnya dibuat di Mahkamah Majistret Tangkak hari ini ditangguhkan.

“Polis cuma dimaklumkan oleh pihak Timbalan Pendakwa Raya (DPP) untuk melakukan prosiding pendakwaan pada esok,” katanya, hari ini.

Terdahulu media melaporkan Timbalan Ketua Polis Negara, Datuk Razarudin Husain berkata, Abd Hamim akan didakwa di Mahkamah Majistret Tangkak, hari ini.

“Long Tiger dijangka didakwa 19 Januari ini di Tangkak selepas perintah tahanan remannya berakhir,” katanya.

Pada 6 Januari, Abd Hamim, 33, dilaporkan masih direman selain menjalani kuarantin 14 hari di Penjara Sungai Udang, Melaka bermula 5 Januari sehingga semalam.

Long Tiger dilaporkan meloloskan diri dari lokap Mahkamah Majistret Tangkak pada 15 Disember lalu, dipercayai dalam perjalanan menyelinap ke negara jiran sebelum ditahan di Jalan Kuala Ketil, Alor Setar, Kedah, pada 28 Disember.

Long Tiger meloloskan diri melalui pintu hadapan mahkamah ketika menunggu proses perbicaraan di bawah Seksyen 388 Kanun Keseksaan kerana pemerasan.

Dia juga masih mempunyai status perbicaraan di bawah Seksyen 506 Kanun Keseksaan kerana mengugut dan mengurung bekas pekerjanya serta kesalahan rogol di bawah Seksyen 376 Kanun Keseksaan di Mahkamah Sesyen Muar.


Penularan Covid-19 di India dianggap malapetaka

Angka kematian di India akibat jangkitan Covid-19 mencapai tahap menakutkan di mana lebih 200,000 mangsa mati, ketika negara itu terus berdepan kekurangan katil hospital, oksigen perubatan dan bekalan ubat-ubatan yang lain.

India kini berada di kedudukan kedua di belakang Amerika Syarikat (AS) dengan 32.1 juta kes, sementara jumlah kematiannya di tempat keempat di belakang AS, Brazil dan Mexico, yang semuanya telah melepasi angka 200,000.

Tetapi, dengan kiraan 300,000 kes dan 3,000 kematian dicatat sehari, India cenderung untuk melepasi negara di depannya.

Gelombang kedua Covid-19 yang menular negara itu menyaksikan sekurang-kurangnya 300,000 orang positif setiap hari selama tujuh hari berturut-turut.

Pada Rabu sahaja, Kementerian Kesihatan India melaporkan 360,960 kes baharu dalam tempoh 24 jam – tertinggi di dunia dalam sehari – menjadikan jumlah mereka yang dijangkiti menghampiri angka 18 juta.

Dalam tempoh semalam juga, 3,293 pesakit meninggal dunia, menjadikan jumlah keseluruhan kes kematian sebanyak 201,187.

Sepuluh negeri di India mencatatkan 74 peratus daripada kes, termasuk dua negeri paling teruk iaitu Maharashtra dan New Delhi yang kini dikenakan perintah berkurung.

Di ibu negara, New Delhi, tempat letak kereta kini sudah ditukar menjadi tempat pembakaran mayat, dan peningkatan jumlah kematian menyebabkan kayu untuk membakar mayat juga semakin berkurangan.

Menurut Pertubuhan Kesihatan Sedunia (WHO), India mencatatkan 38 peratus daripada 5.7 juta kes yang dilaporkan di seluruh dunia minggu lalu. – Agensi


Pelajar turun ke jalan raya jika kerajaan kekal mansuh subsidi

Beberapa badan pelajar institusi pengajian tinggi (IPT) memberi amaran akan turun ke jalan raya jika tuntutan mereka tidak dipenuhi berikutan pemansuhan subsidi barangan di tengah-tengah krisis kos sara hidup yang melanda negara sekarang.

Wakil mereka Aliff Naif Mohd Fizam hari ini menuntut kerajaan meneruskan subsidi sedia ada, mengawal harga barangan di kampus, menyediakan penyelesaian keselamatan makanan, serta memotong gaji kedua-dua – menteri dan timbalan menteri – untuk membantu rakyat.

“Sehubungan itu, kami sebagai gerakan mahasiswa yang bukan sahaja mewakili suara mahasiswa, malah rakyat juga menyeru kepada semua parti komponen Barisan Nasional, Pakatan Harapan, Perikatan Nasional, Gabungan Rakyat Sabah, Gabungan Parti Sarawak, MUDA dan Parti Sosialis Malaysia serta NGO untuk menyertai usaha ini agar dapat menjaga masa depan semua orang, sama ada daripada pembangkang atau kerajaan.

“Dengar permintaan kami, atau kami akan turun ke jalan raya,” katanya pada sidang media di Universiti Islam Antarabangsa Malaysia (UIAM), hari ini.

Aliff yang juga presiden kesatuan pelajar UIAM tidak memberikan garis masa tetapi berkata ia akan diumumkan sebaik beberapa subsidi dihentikan pada 1 Julai.

Selain kesatuan pelajar UIAM, badan pelajar lain yang terlibat pada sidang media itu ialah Kesatuan Pelajar Universiti Malaya, Kongres UIAM, UIAM Kebajikan, Universiti Demokrat Kebangsaan Malaysia, Angkatan Mahasiswa Universiti Malaysa, dan Umany, bersama 12 badan pelajar dari seluruh negara.

Minggu lalu, kesatuan pelajar UIAM dan Universiti Malaya (UM) mengumumkan bahawa mereka menuntut kerajaan menurunkan harga makanan.

Mereka mengkritik keputusan kerajaan untuk menghentikan subsidi minyak masak botol yang menurut mereka dibuat tanpa mengambil kira keadaan rakyat.

Mereka juga menyorot bantuan wang tunai Bantuan Keluarga Malaysia RM100 yang diumumkan kerajaan baru-baru ini.

“Penerima BKM tidak boleh bertahan dengan RM100 untuk tempoh yang lama jika harga barangan keperluan terus meningkat,” kata mereka.

Menurut mereka pemansuhan subsidi itu akan menyebabkan kebanyakan harga barangan keperluan harian akan meningkat secara mendadak dalam tempoh masa yang singkat.

“Ini akan memberikan kesan negatif kepada rakyat yang perlu berbelanja lebih untuk membeli barangan keperluan. Kenaikan harga barang akan memberikan impak negatif yang besar kepada semua lapisan masyarakat,” kata mereka.


DAP pilih pengganti Guan Eng, pemilihan barisan baharu CEC esok

Selepas 17 tahun mengemudi DAP, Lim Guan Eng akan memberi laluan kepada setiausaha agung baharu pada Kongres Kebangsaan Ke-17 parti esok, semasa parti itu mencatatkan prestasi kurang memberangsangkan dalam tiga pilihan raya negeri yang lepas.

Guan Eng pertama kali dilantik sebagai setiausaha agung pada 2004 dan tidak boleh dipilih semula kali ini setelah pindaan perlembagaan parti membenarkan seseorang memegang jawatan selama maksimum tiga penggal, menurut laporan Bernama.

Namun, Guan Eng dijangka masih mempunyai pengaruh yang kuat kerana berkemungkinan kekal dalam Jawatankuasa Tertinggi Pusat (CEC) parti.

Seramai 4,149 perwakilan akan menghadiri kongres sehari secara fizikal itu di Pusat Konvensyen Ideal (IDCC)  di Shah Alam dan mengundi dalam CEC, yang akan membawa parti itu menghadapi Pilihan Raya Umum ke-15 (PRU-15). Ahli CEC akan memilih pemegang jawatan parti.

Ahli Parlimen Seremban dan Setiausaha Penganjur Kebangsaan DAP Anthony Loke Siew Fook, yang disebut-sebut bakal menggantikan Guan Eng sebagai setiausaha agung, adalah antara 93 calon yang bertanding untuk 30 jawatan CEC bagi penggal 2022-2025.

Calon CEC lain termasuk bapa Guan Eng dan veteran parti, Lim Kit Siang; Pengerusi parti dan Ahli Parlimen Cheras Tan Kok Wai; Naib Pengerusi dan Ketua Menteri Pulau Pinang Chow Kon Yeow serta anak lelaki mendiang Karpal Singh – Timbalan Pengerusi DAP, Gobind Singh Deo dan Ramkarpal Singh

Berikutan perkembangan penting pada kongres kebangsaan lepas, parti itu akan menyaksikan lebih ramai wakil wanita dalam CEC baharu.

Pada kongres lepas, perlembagaan parti dipinda dengan memperuntukkan kuota 30 peratus untuk wanita dalam CEC, yang bermakna terdapat sekurang-kurangnya sembilan wanita dalam jawatankuasa baharu itu.

Terdapat lima ahli CEC wanita untuk penggal 2018-2021 — Teresa Kok Suh Sim (Timbalan Ketua Setiausaha), Yeo Bee Yin (Penolong Setiausaha Publisiti Kebangsaan), Teo Nie Ching (Setiausaha Antarabangsa) dan ahli jawatankuasa Chong Eng dan Jannie Lasimbang.

Sementara itu, antara calon Melayu dalam pemilihan parti itu ialah Penolong Setiausaha Publisiti Kebangsaan merangkap Exco kerajaan negeri Pulau Pinang Zairil Khir Johari; Naib Pengerusi Tengku Zulpuri Shah Raja Puji; Naib Pengerusi DAP Johor Sheikh Umar Bagharib Ali: Ahli Dewan Undangan Negeri Perak bagi Tebing Tinggi Dr Abdul Aziz Bari dan Penolong Setiausaha Wanita DAP Kebangsaan dan juga ADUN Ketari Young Syefura Othman.

Penganalisis politik Prof Dr Ahmad Martadha Mohamed berkata susulan keputusan yang kurang memberangsangkan pada pilihan raya negeri Sarawak, Melaka dan Johor, perwakilan parti perlu memilih ahli CEC, terutamanya golongan muda dan muka baharu, yang boleh memimpin mereka untuk berjaya dalam PRU-15.


Shahidan minta MP Amanah tak berkelakuan seperti kera dalam hutan

Dewan Rakyat hari ini (1 Mac 2023) kecoh seketika apabila Ahli Parlimen (MP) Perikatan Nasional (PN) Arau, Datuk Seri Shahidan Kassim membandingkan MP Hulu Langat ‘lebih teruk daripada kera dalam hutan’ kerana menganggu ucapannya.

“Akhir sekali, Tuan Yang di-Pertua, saya kesal kerana (MP) Hulu Langat (Mohd Sany Hamzan) yang perangai lebih teruk daripada kera dalam hutan,” katanya selepas diberitahu oleh Speaker Dewan Rakyat Datuk Johari Abdul suaya menutup ucapannya.

Sebelum kenyataan itu, Shahidan mendakwa bahawa dia seorang fanatik Islam dan mempertahankan pendiriannya sebagai seorang fundamentalis kerana sifat-sifat itu mencerminkan “lelaki yang baik dengan toleransi yang tinggi terhadap agama lain”.

“Saya fanatik agama Islam, bangga dulu kini dan selamanya. Lebih beragama, lebih tinggi toleransi (terhadap agama lain),” tambahnya.

Membandingkan pendiriannya terhadap fanatik Islam, beliau kemudian berkata bahawa orang Islam yang menerima liberalisme adalah tidak Islamik dan bermasalah.

Mohd Sany kemudiannya memotong ucapan Shahidan dan berkata bahawa Shahidan sepatutnya bertanding jawatan Timbalan Presiden PAS kerana memberi “ceramah inspirasi” sejurus sebelum kenyataan monyet itu.

Mohd Sany yang tidak berpuas hati dengan kenyataan itu kemudian menggesa Speaker mengarahkan Shahidan menarik balik kenyataan itu.

Katanya, Shahidan sebagai veteran tidak seharusnya menunjukkan contoh buruk kepada MP baharu.

“Speaker… (Shahidan) guna perkataan monyet, sepatutnya orang lama yang beri contoh, contoh (yang baik), minta tarik balik perkataan itu, Arau bagi contoh kepada kita yang baharu,” katanya. .

Dewan Rakyat terus kecoh apabila gesaan Mohd Sany diganggu oleh MP PN Parit Buntar Mohd Misbahul Munir Masduki yang bangun dan meminta Ahli Parlimen Amanah mengubah perangainya dahulu sebelum kedua-dua MP terbabit meneruskan ‘pertengkaran’ mereka.

Kekecohan berterusan selama beberapa minit memaksa MP PN Kuala Terengganu, Datuk Ahmad Amzah Hashim merayu kepada Speaker untuk mengawal keadaan.

Bagaimanapun, Johari membalas permintaan Ahmad Amzah dengan mengatakan orang ramai memerhatikan gelagat mereka.

“Saya nak tengok berapa ramai yang nak jerit sebab rakyat tengok, teruskan, teruskan, rakyat tengok,” katanya merujuk kepada Parlimen yang disiarkan secara langsung.

Johari kemudian bertanya kepada Shahidan sama ada beliau telah mengeluarkan kata-kata itu.

Shahidan menjawab, dia hanya meminta Mohd Sany tidak berkelakuan seperti monyet di dalam hutan.


Sudah terbukti Zahid tipu Agong, Nazri cabar Zahid buat pengakuan

Rakan senior parti, Datuk Seri Nazri Aziz menyifatkan penularan dokumen yang dibawa Presiden UMNO, Datuk Seri Ahmad Zahid Hamidi semasa menghadap Yang di-Pertuan Agong pada 11 Jun lalu adalah bukti jelas berlaku penipuan seperti didakwanya sebelum ini.

Ahli Parlimen Padang Rengas itu juga sebelum ini mengumpulkan 25 akuan bersumpah (SD) dikalangan Ahli Parlimen UMNO dan Barisan Nasional (BN) bagi melantik Datuk Seri Hishammuddin Hussein sebagai wakil jurucakap mereka sekiranya dipanggil Agong, ia selepas mereka hilang kepercayaan terhadap Zahid yang dikatakan memberikan maklumat salah kepada Tuanku.

“Terbukti dokumen yang tular itu membuktikan dakwaan saya sebelum ini Zahid memberikan maklumat salah adalah sahih.

“Dengan pendedahan dokumen ini terbukti Zahid menipu Agong… dia tipu Agong,” katanya kepada Agenda Daily dalam perbualan telefon.

Nazri antara yang terawal membuat dakwaan Zahid menipu Agong semasa pertemuan tempoh hari, ia antaranya memberikan maklumat kononnya Ahli Parlimen BN tidak lagi menyokong kerajaan Perikatan Nasional (PN) dan Menteri-Menteri UMNO akan meletak jawatannya.

Mengulas lanjut, Nazri mencabar Zahid untuk membuat pengakuan berhubung dakwaan menipu Agong untuk melihat siapa yang berada di pihak yang benar.

“Saya cabar Zahid untuk membuat pengakuan dalam isu ini, saya akan lawan dia sampai kebenaran tertegak,” katanya lagi.

Terdahulu, Agenda Daily melaporkan tular dalam media sosial satu dokumen dikatakan dibawa Zahid semasa menghadap Agong yang menegaskan UMNO membuat keputusan untuk keluar daripada kerajaan PN sebelum tarikh akhir 1 Ogos ini.

Dokumen tersebut juga mendedahkan Zahid kononnya mendakwa semua Menteri dan Timbalan Menteri UMNO berikrar untuk meletak jawatan daripada kerajaan PN.

“Patik jelaskan sedikit Tuanku dalam perkara kedua ini. Majlis Tertinggi memutuskan bahawa tarikh akhir untuk UMNO tarik diri daripada Perikatan Nasional ini adalah pada 1 Ogos.

“Sama ada Darurat diteruskan atau pun ditamatkan sebelum itu adalah tarikh akhir. Semua Menteri berjanji dan berikrar letak jawatan daripada kerajaan,” menurut petikan dalam dokumen tersebut.

Untuk rekod, kenyataan dalam dokumen tersebut sama sekali berbeza dengan ketetapan UMNO semasa Perhimpunan Agung UMNO 2020 (PAU) lalu, sebaliknya ketetapan yang sebenar adalah kerjasama UMNO dengan Bersatu dalam kerajaan PN hanya akan berakhir selepas Parlimen dibubar.

Ketetapan PAU juga tidak menyatakan tarikh spesifik UMNO akan menarik diri daripada kerajaan PN seperti didakwa Zahid dalam dokumen tersebut.

Awal hari ini, seorang lagi pemimpin senior parti, Datuk Seri Shahidan Kassim juga menggesa supaya Majlis Tertinggi UMNO tidak berdiam diri dan perlu mengambil tindakan terhadap Zahid yang didakwanya sudah melakukan kesalahan dengan melanggar peraturan parti menyokong Ketua Pembangkang, Datuk Seri Anwar Ibrahim dan terlibat dalam pakatan sulit untuk menjatuhkan kerajaan PN.


Blok pembangkang tolak cadangan Tun M namakan Mukhriz, Azmin calon PM

Cadangan bekas Perdana Menteri (PM), Tun Dr Mahathir Mohamad yang menamakan Datuk Seri Mohamed Azmin Ali serta anaknya Datuk Seri Mukhriz Mahathir sebagai calon PM pada masa depan ditolak blok pembangkang.

Pemimpin Pakatan Harapan menyifatkan langkah Dr Mahathir memberi cadangan nama Menteri Kanan Perdagangan Antarabangsa dan Industri dan bekas Menteri Besar Kedah itu sebagai lebih bersifat peribadi dan hanya sekadar cadangan semata-mata.

Setiausaha Agung PKR, Datuk Seri Saifuddin Nasution Ismail berkata cadangan tersebut sebagai tidak wajar dan sepatutnya tumpuan sekarang difokuskan dalam menyelesaikan isu rakyat yang sedang berdepan krisis pandemik Covid-19.

“Tun Dr. Mahathir Mohamad bebas untuk beri apa jua pandangan atau siapa pun calon Perdana Menteri.

“Namun sekarang bukan masa sesuai untuk bercakap perkara berkenaan. Sekarang adalah masa untuk kita bincangkan isu rakyat,” katanya dipetik Utusan Malaysia.

Sementara itu, Setiausaha Agung AMANAH, Datuk Dr. Mohd. Hatta Md. Ramli juga senada dengan Saifuddin yang mahu isu Covid-19 sebagai fokus utama sekarang dan menilai pencapaian sejauh mana kerajaan Perikatan Nasional (PN) dalam menangani penularan Covid-19.

“Amanah mahu bincangkan isu-isu rakyat. Kita boleh lihat sekarang kes sudah mencecah lebih 13,000 angka. Adakah langkah lockdown ini berjaya,” ujarnya.

Dalam pada itu, Naib Pengerusi DAP Perak, Dr. Abdul Aziz Bari juga menolak cadangan tersebut dengan menegaskan Presiden PKR, Datuk Seri Anwar Ibrahim masih dianggap calon popular untuk menjawat jawatan nombor satu itu.

“Tun Mahathir tidak percaya pada PH. Sebab itu beliau tidak menamakan calon daripada PH. Sedangkan baru-baru ini sebuah akhbar menyatakan populariti Anwar paling Tinggi,” ujarnya.

Dr Mahathir yang juga Pengerusi Penaja Parti Pejuang baru-baru mencalonkan dua nama tersebut sebagai calon PM pada masa akan datang.


Ringgit naik sedikit berbanding dolar

Ringgit dibuka tinggi sedikit berbanding dolar AS hari ini seiring dengan mata wang yuan China berikutan perkembangan positif di Shanghai, kata seorang penganalisis.

Pada 9.02 pagi, mata wang tempatan berada pada paras 4.3840/3890 berbanding dolar AS daripada penutupan Selasa pada 4.3880/3915.

Rakan kongsi pengurusan SPI Asset Management Stephen Innes berkata yuan bertambah kukuh di tengah-tengah sentimen pengambilan risiko selepas Shanghai berhasrat untuk membuka semula perniagaan dalam tempoh dua minggu akan datang dan ini telah melonjakkan ringgit serta proksi pertukaran asing serantau China yang lain.

Shanghai telah mencapai status sifar COVID di seluruh daerahnya dan bandar itu dijangka dibuka secara beransur-ansur, menyasarkan untuk meneruskan kehidupan normal menjelang 1 Jun.

Sementara itu, Ketua Ekonomi Bank Islam Malaysia Bhd Mohd Afzanizam Abdul Rashid berkata peningkatan sedikit ringgit itu turut disokong oleh perkembangan dalam sektor teknologi China.

“Pihak berkuasa China nampaknya lebih longgar terhadap sektor teknologi selepas lebih setahun industri berhadapan tekanan.

“Ini boleh memberi sedikit harapan bahawa industri, di samping kelonggaran lanjut akan langkah COVID-19, di Shanghai.

“Secara ringkasnya, pasaran kelihatan tenang dan terbuka, sekali gus membuka jalan kepada beberapa peluang membeli dalam aset berisiko seperti ekuiti,” katanya.

Namun begitu, ringgit diniagakan kebanyakannya rendah berbanding sekumpulan mata wang utama.

Mata wang tempatan itu menyusut nilai berbanding dolar Singapura kepada 3.1651/1690 daripada penutup Selasa 3.1643/1671 dan lemah berbanding euro kepada 4.6273/6326 daripada 4.5969/6005.

Nilai ringgit turut jatuh berbanding pound Britain kepada 5.4743/4805 daripada 5.4653/4696 semalam dan mengukuh berbanding yen Jepun kepada 3.3911/3952 daripada 3.3939/3969. – Bernama


Saarani akui terima PH, DAP setelah ditawar jawatan Menteri Besar

Pengerusi Badan Perhubungan UMNO Negeri Perak Saarani Mohamad mengakui bersetuju berpakat dengan Pakatan Harapan dan DAP menubuhkan kerajaan negeri Perak setelah ditawarkan jawatan Menteri Besar.

“BN bersedia menjadi pembangkang sebab kami sedar diri yang kita kalah.

“Tetapi bila ada mana-mana parti yang tawarkan kami untuk bentuk kerajaan dan memberi peranan kepada kami untuk turut serta dalam pentadbiran kerajaan, sudah semestinya saya kena terima.

“Kalau tak terima, tentu ahli (UMNO) akan kata saya bodoh. Betul tak?,” katanya pada sidang media selepas mengangkat sumpah jawatan Menteri Besar, petang tadi, menurut laporan BH.

Saarani berkata, BN Perak sudah bersedia menjadi pembangkang kerana sembilan kerusi Dewan Undangan Negeri (DUN) yang dimenangi bukan dominan.

Beliau berkata, bukan Barisan Nasional (BN) yang hendak jawatan Menteri Besar, sebaliknya kedudukan itu ditawarkan oleh PH jika bersetuju dengan kerajaan campuran Perak di antara BN dan PH.

Dalam Pilihan Raya Umum Ke-15 (PRU-15) 19 November lalu, Perikatan Nasional memenangi 26 kerusi, berbanding PH (24) dan BN (sembilan, termasuk lapan daripada UMNO).

Daripada 24 kerusi DUN yang dimenangi PH, 18 adalah daripada DAP iaitu Aulong; Pokok Assam; Jalong; Canning; Tebing Tinggi; Pasir Pinji; Bercham; Kepayang; Buntong; Jelapang; Menglembu; Tronoh; Pantai Remis; Astaka; Malim Nawar; Keranji; Pasir Bedamar; dan Sungkai.

Saarani mendakwa BN Perak menerima tawaran PH berhubung jawatan Menteri Besar berbanding dari Perikatan Nasional yang tidak sempat mengadakan pertemuan empat mata, bagi berunding serta diberikan sebarang peranan.

“Berbanding Perikatan Nasional, mereka tidak datang berjumpa saya untuk berunding atau diberi sebarang peranan. Jadi, sebab itu saya pilih PH.

“Memang pada awal pagi 20 November (semalam) saya ada dikunjungi Setiausaha Perhubungan Perikatan Nasional Perak, Datuk Zainol Fadzi Paharudin, tetapi dia hanya diberikan mandat untuk menguruskan perjumpaan antara saya dengan Peja (Datuk Seri Ahmad Faizal Azumu, Pengerusi Perikatan Nasional Perak).

“Zainol tidak boleh buat apa-apa ketika itu (mengemuka tawaran). Tetapi pada jam 10 pagi semalam sebelum hadir mesyuarat Biro Politik UMNO, saya berjumpa Peja dan Zainol dan maklumkan pada mereka bahawa saya sudah diberi tawaran oleh PH, seterusnya menyarankan agar mereka pula mengemuka tawaran.

“Namun, tiada apa-apa tawaran saya terima daripada mereka, sedangkan DUN serta kerajaan Perak perlu segera wujud bagi membolehkan bajet kerajaan negeri diluluskan,” katanya.


Tak puas hati bawa ke mahkamah, kata Hajiji yang dapat SD 44 ADUN

Ketua Menteri (KM) Sabah Datuk Seri Hajiji Noor berkata mana-mana pihak yang tidak berpuas hati dengan keabsahannya yang mendapat sokongan majoriti Ahli Dewan Undangan Negeri (ADUN) boleh membawa masalah itu ke mahkamah.

Menurutnya jika ada pihak yang mempertikaikan kedudukannya sebagai Ketua Menteri mengikut peruntukan Perlembagaan Negeri Sabah maka, mereka boleh mencabar perkara itu di mahkamah.

“Mana yang tidak puas hati, diorang boleh bawa ke mahkamah untuk buat keputusan,” katanya yang mengesahkan telah memperoleh surat akuan berkanun (SD) daripada 44 Ahli Dewan Undangan Negeri (ADUN) Sabah semalam.

Pengesahan sokongan menerusi SD itu yang turut diberikan lima ADUN UMNO dan Pakatan Harapan (PH) Sabah, sekali gus menolak dakwaan kerajaan Gabungan Rakyat Sabah (GRS) akan tumbang setelah 13 lagi ADUN UMNO dan Barisan Nasional (BN) menarik sokongan terhadapnya.

Hajiji, yang juga Pengerusi GRS dipetik sebagai berkata, SD itu telah dihantar kepada Yang Dipertuan Negeri, Tun Juhar Mahiruddin di Istana Seri Kinabalu semalam.

“Kita mempunyai sokongan majoriti daripada 44 ADUN. Ini bermakna bahawa kerajaan yang ada ini… yang saya pimpin ini masih lagi utuh serta kuat dan akan terus mentadbir negeri Sabah,” katanya selepas perjumpaan bersama 44 ADUN Sabah di kediaman rasmi Ketua Menteri di Sri Gaya, semalam (8 Januari 2023).

Pada masa ini, kerajaan GRS mempunyai 29 kerusi dan memperoleh sokongan 15 lagi ADUN lain termasuk lima ADUN UMNO, tujuh ADUN PH, ADUN Bebas Datuk Masiung Banah (Kuamut); Rina Jainal (Harapan Rakyat-Kukusan) dan ADUN Dilantik Dr Aliakbar Gulasan.

Politik Sabah bergolak setelah Pengerusi Badan Perhubungan UMNO dan BN Sabah Datuk Seri Bung Moktar Radin membawa 12 lagi ADUN parti itu menarik sokongan terhadap Hajiji.

Bung Moktar turut dilaporkan menerima sokongan daripada Parti Warisan Sabah (Warisan) pimpinan bekas KM Datuk Seri Shafie Apdal, yang turut mengatakan Hajiji hilang kelayakan sebagai Ketua Menteri berdasarkan Perlembagaan Negeri Sabah.

Bagaimanapun, langkah Bung Moktar itu dilihat masih gagal untuk menumbangkan kerajaan pimpinan Hajiji.

Mengulas mengenai rombakan Kabinet, Hajiji berkata, langkah akan dibuat dalam masa terdekat namun, beliau tidak memaklumkan tarikh sebenar rombakan akan dilakukan.


Tips keselamatan makanan semasa banjir

Hujan lebat berterusan di negeri di pantai timur baru-baru ini menyebabkan beberapa daerah di Terengganu, Pahang dan Kelantan kembali dilanda banjir. Sebelum ini, Terengganu mengalami empat gelombang banjir sepanjang musim tengkujuh bermula November 2021 hingga awal bulan lalu.

Kebanyakan penduduk menyifatkan banjir kali ini sebagai kejadian luar biasa kerana banjir yang biasanya berlaku pada akhir tahun sekali lagi berlaku pada akhir Februari baru-baru ini.

Trend hujan dan kebarangkalian banjir itu berlaku agar sukar diramal secara tepat kerana ia boleh berlaku pada bila-bila masa dan menuntut semua penduduk sentiasa bersiap sedia menghadapi banjir. Kesan banjir menjadi lebih ketara apabila masyarakat yang terjejas kurang bersedia dan kurang berdaya tahan menghadapinya sehingga ramai penduduk kehilangan nyawa dan harta.

Antara langkap  yang perlu diutamakan ketika banjir ialah keselamatan makanan ketika banjir. Berikut merupakan 10 tips daripada Kementerian Kesihatan Malaysia (KKM) supaya anda kekal sihat dan selamat ketika banjir.

Minum air yang telah dimasak atau terawat yang dibotolkan. Penggunaan air mineral adalah digalakkan.

Makan makanan yang telah dimasak sahaja.

Makanan yang telah terendam dengan air banjir atau rosak.

Elakkan makan makanan mentah seperti ulam-ulaman dan sayur-sayuran yang belum dimasak.

Tutup makanan supaya tidak dicemari makhluk perosak seperti lipas, lalat, tikus dan sebagainya.

Pastikan penyediaan susu yang selamat untuk anak anda.

Jangan makan makanan yang dihidang lebih 4jam.

Basuh tangan sebelum makan dan selepas ke tandas.


Manifesto BN tak janjikan perangi rasuah, penyelewengan, tiga TPM

Manifesto Barisan Nasional (BN) yang dilancarkan Pengerusi BN Datuk Seri Ahmad Zahid Hamidi langsung tidak menyebut usaha gabungan itu untuk memerangi rasuah dan penyelewengan, jika dapat membentuk Kerajaan Persekutuan pada Pilihan Raya Umum Ke-15 (PRU-15) ini.

Pada masa sama, manifesto bertemakan Perancangan Amal dan Usaha (PADU) itu hanya menyatakan BN bertekad memastikan amalan politik di negara ini dihidupkan hanya dengan cara yang bertanggungjawab dan telus melalui penggubalan Akta Pendanaan Politik.

Daripada 99 amal dan usaha yang ditawarkan itu langsung tidak menyebut BN berjanji untuk membanteras rasuah dan penyelewengan yang berlaku.

Keengganan BN memasukkan isu memerangi rasuah dan penyelewengan, mudah difahami kerana mungkin disebabkan ramai pemimpin UMNO dan BN yang terlibat dalam kes rasuah dan penyelewengan.

Ini termasuk, Presiden UMNO dan Pengerusi BN Datuk Seri Ahmad Zahid Hamidi sendiri yang masih berdepan pertuduhan jenayah, termasuk rasuah, selain bekas Perdana Menteri Datuk Seri Najib Razak, yang kini menjalani hukuman penjara kerana kesalahan berkaitan kes SRC International.

Manifesto itu hanya menyebut BN akan memastikan pelantikan jawatan utama negara seperti Ketua Pesuruhjaya Suruhanjaya Pencegahan Rasuah Malaysia (SPRM) dan Pengerusi Suruhanjaya Pilihan Raya (SPR), akan melalui saringan jawatankuasa khas Parlimen.

Melalui wakil mereka di Parlimen, rakyat akan diberikan mandat untuk meneliti dan terlibat dalam tapisan pelantikan jawatan awam terpenting di negara ini.

Selain itu, manifesto BN juga tidak menyebut akan melantik dua Timbalan Perdana Menteri (TPM) bagi Wilayah Sabah dan Sarawak sebagaimana dijanjikan sebelum ini.

Pada 23 Oktober lalu, Zahid sendiri memberi jaminan pelantikan wakil dari Sabah, Sarawak dan Semenanjung bagi mengisi jawatan TPM akan dimasukkan ke dalam manifesto BN untuk PRU-15.

Zahid berkata jawatan tiga TPM itu akan diwujudkan jika BN muncul dominan untuk membentuk Kerajaan Persekutuan pada PRU-15 nanti.

Sebaliknya, manifesto PADU hanya menyatakan usaha membangunkan Sabah dan Sarawak selari dengan semangat Perlembagaan Persekutuan, serta memastikan pembangunan Semenanjung Malaysia dan Wilayah Sabah dan Sarawak lebih seiring serta setara.


Pesawat kargo mendarat cemas atas air

Juruterbang pesawat kargo yang melakukan pendaratan cemas di perairan Honolulu, Hawaii, awal pagi tadi memberitahu pusat kawalan trafik udara, salah satu enjin Boeing 737 mengalami masalah sebelum pesawat itu mula menjunam.

Menurut rakaman LiveATC juruterbang tersebut melaporkan masalah enjin dan cuba kembali ke Honolulu ketika mereka terpaksa mendaratkan pesawat itu di dalam air

Menurut maklumat awal, Pengawal Pantai A.S. menyelamatkan kedua-dua anak kapal. FAA dan Lembaga Keselamatan Pengangkutan Nasional akan menyiasat, kata Pentadbiran Penerbangan Persekutuan (FAA) dalam kenyataan hari ini.

Pesawat Boeing 737 itu berlepas dari Lapangan Terbang Antarabangsa Daniel K Inouye Honolulu pada jam 1.33 pagi, menurut Flightradar 24.
Laman web pengesanan penerbangan itu menunjukkan beberapa minit selepas berlepas, pesawat itu yang dirujuk oleh FAA sebagai Transair 810, mula membuat pusingan ke kanan dan memberi isyarat ia menuju ke lapangan terbang berdekatan, Kalaeloa.

Juruterbang melaporkan mereka tidak dapat mengekalkan kelajuan udara dan ketinggian berikutan kegagalan salah satu daripada dua enjin pada Boeing 737-200, menurut rakaman LiveATC, dan mereka mengesyaki enjin kedua juga akan gagal.

“Kami kehilangan enjin nombor satu dan akan terus ke lapangan terbang. Kami akan kehilangan enjin kedua juga. Ia terlalu panas,” kata seorang kru penerbangan sambil meminta kebenaran pusat kawalan trafik.

Pesawat itu kemudian mendarat di atas air kira-kira dua batu nautika di selatan Kalaloa, kata pengawal pantai. – Agensi


Warisan mula serang DAP, PKR: Shafie dakwa janji PH tak ditepati

Datuk Seri Mohd Shafie Apdal melancarkan serangan terhadap Pakatan Harapan (PH) ketika perbincangan mengenai Pilihan Raya Umum Ke-15 (PRU15) mendapat momentum, sambil mendakwa DAP dan PKR gagal melindungi hak rakyat Sabah ketika mereka berkuasa.

Presiden Parti Warisan itu berkata ketika beliau berkhidmat sebagai ketua menteri, Kabinet negerinya yang terdiri daripada ahli parti komponen PH telah memutuskan bahawa mereka harus bekerjasama untuk menuntut hak tertentu daripada kerajaan Persekutuan PH ketika itu dikembalikan ke negeri ini.

Menurutnya beliau meminta Ketua PKR Sabah ketika itu Datuk Christina Liew, yang merupakan bekas Timbalan Ketua Menteri, serta pemimpin DAP seperti Phoong Jin Zhe, bekas Menteri Belia dan Sukan Negeri, dan Ahli Parlimen Kota Kinabalu Chan Foong Hin untuk mengemukakan masalah kepada pemimpin Pusat masing-masing

“Saya minta mereka bersuara untuk Sabah kerana ini demi kepentingan rakyat Sabah,” katanya ketika majlis bertemu rakyat di Sandakan hari ini (1 Oktober 2022), menurut The Star.

Bagaimanapun, Shafie berkata beliau kecewa dengan maklum balas yang diterima daripada pemimpin negeri sekembalinya mereka dari Kuala Lumpur.

Beliau berkata tuntutan yang mereka bincangkan sebelum ini tidak dapat dipenuhi, sambil menambah bahawa mereka memberitahunya Presiden PKR Datuk Seri Anwar Ibrahim dan kemudian Setiausaha Agung DAP Lim Guan Eng telah memutuskan perkara itu.

“Mereka (pemimpin Sabah) kata ‘kita kena ikut keputusan parti’.

“Pada pendapat mereka, siapakah yang mengundi wakil rakyat DAP di Sandakan seperti (Ketua DAP Sabah dan ADUN Tanjung Papat) Datuk Frankie Poon dan Ahli Parlimen Sandakan Vivian Wong? Adakah orang DAP di KL mengundi mereka atau penduduk Sandakan?

“Undi diberikan oleh rakyat Sabah… jadi mengapa anda tidak melindungi hak mereka? Kenapa perlu menjaga hak DAP atau PKR? Parti itu tidak penting tetapi hak rakyat adalah penting,” kata Shafie.

Meneruskan serangan terhadap DAP, Shafie juga mendakwa parti itu enggan memberi laluan kepada Warisan di mana-mana kerusi majoriti Cina di Sabah ketika pilihan raya negeri mengejut pada 2020.

“Terdapat kira-kira enam atau tujuh kerusi majoriti Cina dan saya cuba berunding dengan (veteran DAP) Lim Kit Siang dan Guan Eng, meminta hanya satu kerusi untuk (Naib Presiden Warisan) Datuk Junz Wong bertanding tetapi mereka enggan,” katanya.

Bagaimanapun, Ahli Parlimen Semporna itu berkata beliau dan Warisan masih meneruskan usaha membantu PH seperti sebelum ini sebagaimana pada PRU-14 ketika mereka berkempen di kerusi Sandakan, Kota Kinabalu dan Tawau.

“Guan Eng juga berjanji sebelum PRU-14 bahawa jika kita terus menjadi kerajaan, beliau berkata 40 peratus hasil cukai yang terhutang kepada Sabah akan dikembalikan kepada negeri ini.

“Beliau juga memberi jaminan 20 peratus bayaran royalti minyak akan diberikan kepada Sabah… ini semua hanya janji,” kata Shafie.

Beliau berkata ini, bagaimanapun, tidak bermakna Warisan mempunyai permusuhan terhadap penduduk di Semenanjung Malaysia.

“Kami tidak melawan semua orang di Semenanjung, kami sayang mereka. Tetapi kita tidak mahu rakyat Sabah dan Sarawak terpedaya dengan janji kosong,” katanya.


Pengundi Melayu digesa keluar mengundi pada PRN, kata Dr Mahathir

Pengundi kaum Melayu digesa keluar mengundi dan menunaikan tanggungjawab mereka pada Pilihan Raya Negeri (PRN) yang akan diadakan di enam negeri nanti, gesa Tun Dr Mahathir Mohamad.

Bekas Perdana Menteri dua kali itu berkata pengundi Melayu perlu mengambil berat politik mereka dan menunaikan hak demokrasi yang termaktub dalam Perlembagaan negara jika tidak mahu calon “berniat jahat” dipilih pada PRN nanti.

“Ramai orang Melayu yang berpendapat politik membosankan. Oleh itu apa gunanya mengundi dalam pilihan raya.

“Sama ada politik bosan atau tidak, hakikatnya ialah undi menentu siapa jadi kerajaan.

“Jika orang Melayu tidak undi, yang akan jadi kerajaan ialah orang yang mendapat undi. Dan undi ini datang dari pengundi yang telah disogok oleh parti dan calon yang berhasrat mencari kekayaan dengan menjadi kerajaan,” katanya dalam kenyataan.

Ujarnya lag, tindakan tidak mengundi adalah sama dengan mengundi calon yang bergantung kepada sogokan.

“Kita sudah lihat bagaimana calon yang tidak baik apabila menang dan mendirikan kerajaan telah curi berbilion ringgit duit kerajaan, merosakkan parti dan pemerintah dan menjadi Malaysia sebagai ‘kleptokrasi’ iaitu negara yang diperintah oleh pencuri dan penjenayah.

“Mereka yang bergantung kepada sogokan bukanlah calon yang bersih. Jika mereka mendirikan kerajaan, mereka akan salah guna kuasa dan mencuri.”

Dr Mahathir berkata mereka yang mahukan kerajaan yang baik harus mengundi calon yang “bersih”, sambil menambah hanya pentadbiran yang dibentuk oleh pemimpin sedemikian akan berkhidmat demi kepentingan bangsa, negara dan agama.

“Jangan bosan dan tidak undi,” katanya.

“Tidak undi bermakna mengundi calon yang berniat jahat, yang akan rosakkan masa depan pengundi.”

PRN akan diadakan di Selangor, Pulau Pinang, Negeri Sembilan, Kedah, Kelantan dan Terengganu tahun ini.


Jangkitan meningkat lagi, 5 kematian

Jumlah jangkitan baharu Covid-19 di seluruh negara dalam tempoh 24 jam semalam (Jumaat, 14 Oktober 2022) meningkat kepada 2,231 kes, termasuk enam kes import, berbanding 2,090 kes pada Khamis.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,863,457 kes, dengan 4,803,485 pesakit telah sembuh, termasuk 1,473 yang pulih semalam.

Menurut data laman sesawang Github KKM, daripada jumlah kes baharu itu, 1,621 kes melibatkan individu yang telah menerima suntikan dos penggalak; 406 kes (penerima dua dos); 193 kes (individu tidak divaksinasi); dan 11 kes (individu belum lengkap divaksinasi).

Sementara itu data laman sesawang KKMNOW pula menunjukkan sehingga kini 23,557 kes masih aktif, melonjak berbanding 22,804 kes yang dilaporkan sehingga Khamis.

Daripada jumlah itu, 22,547 pesakit masih menjalani kuarantin di rumah (21,855 pesakit pada Khamis); 976 dirawat di hospital (916 Khamis); dan 34 pesakit dimasukkan ke unit rawatan rapi (33 Khamis), dengan 21 daripadanya memerlukan alat bantuan pernafasan (16 Khamis).

Tiada pesakit yang kini ditempatkan untuk menerima rawatan di PKRC.

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga melaporkan lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Tiga daripada kes kematian itu dilaporkan di Selangor, termasuk satu kes BID, dan masing-mastu kes di Perak dan Pulau Pinang.

Sehingga kini, jumlah kumulatif kematian akibat Covid-19 sejak Mac 2020 hingga semalam meningkat kepada 36,415 kes, termasuk 7,742 kes BID.


463 kawasan di Selangor akan alami gangguan bekalan air tak berjadual

Sebanyak 463 kawasan di lima wilayah air Selangor akan mengalami gangguan tidak berjadual susulan langkah Pengurusan Air Selangor Sdn Bhd (Air Selangor) henti tugas loji rawatan air Sungai Semenyih (LRA Sg Semenyih).

Tindakan memberhenti tugas loji itu dibuat setelah mengesan pencemaran bau diesel di sungai berkenaan, kata Air Selangor dalam kenyataan hari ini.

Lembaga Urus Air Selangor (LUAS) sedang bekerjasama dengan Air Selangor bagi mengenal pasti punca pencemaran air mentah di sepanjang Sungai Semenyih dan anak-anak sungai di sekitar.

Berikutan henti tugas LRA Sg Semenyih ini, sebanyak 463 kawasan di lima (5) wilayah air Selangor iaitu Petaling (172 kawasan), Hulu Langat (54 kawasan), Sepang (194 kawasan), Putrajaya (23 kawasan) dan Kuala Langat (20 kawasan) dijangka akan mengalami gangguan bekalan air tidak berjadual.

Air Selangor telah mengaktifkan Pelan Tindakan Kecemasan (ERP) bagi menyediakan bantuan bekalan air alternatif kepada para pengguna yang terlibat.

Sebanyak 81 lori tangki air akan digerakkan ke kawasan-kawasan yang terjejas dan premis-premis kritikal.

“Air Selangor akan memaklumkan perkembangan berkaitan dengan insiden ini dari semasa ke semasa menerusi kesemua saluran komunikasi rasmi kami seperti aplikasi Air Selangor, Facebook, Instagram dan Twitter atau hubungi Pusat Perhubungan Air Selangor di talian 15300.

“Pertanyaan dan aduan juga boleh diajukan di Help Centre yang boleh didapati di www.airselangor.com dan aplikasi Air Selangor,” kata kenyataan itu.

Berikut adalah kawasan yang dijangka mengalami gangguan bekalan air tidak berjadual.


Arab Saudi tolak sekatan lebih ketat cegah penularan Omicron

Arab Saudi tidak akan melaksanakan semula ‘total lockdown’ atau memperketatkan lagi kawalan serta protokol kesihatan, tatkala varian Omicron makin menular di negara itu, kata jurucakap rasmi Kementerian Kesihatan Dr Muhammad Al-Abdel Ali.

Ketika wawancara dengan stesen televisan Rotana Khalijiya menerusi program YaHalaShow, beliau berkata, wabak Covid-19 di Arab Saudi sekarang ini tidak sama seperti awal permulaan pada 2020 lalu.

“Kerajaan Arab Saudi telah mengambil langkah besar menghadapi ancaman Covid-19, sementara rakyat kami juga mempunyai tahap kesedaran cukup tinggi untuk mengelak dijangkiti.

“Walaupun setiap hari ada kes yang dilaporkan, namun tahap imuniti dalam kalangan penduduk juga tinggi susulan kempen vaksinasi yang dijalankan,” katanya.

Katanya, Covid-19 telah melalui banyak peringkat di seluruh dunia, dan Arab Saudi adalah sebahagian daripada dunia ini.

Telah terbukti bahawa Omicron adalah varian paling cepat merebak dalam sejarah, kata Dr Abdel Ali sambil mengaitkan situasi itu dengan peningkatan jangkitan mendadak di Arab Saudi, dengan kebanyakannya melibatkan kalangan yang tidak mengambil vaksin.

Beliau yakin peningkatan kes Omicron akan berkurangan tidak lama lagi, terutamanya selepas langkah berjaga-jaga kesihatan diambil, termasuk pemberian dos penggalak.

Sehingga kini, lebih 95 peratus rakyat Arab Saudi dengan kumpulan sasar umur ditetapkan sudah melengkapkan suntikan vaksin Covid-19.

Katanya, hasil kajian turut membuktikan suntikan dos penggalak mampu melindungi seseorang individu daripada dijangkiti virus Omicron serta turut dapat mencegah penyebaran virus itu.

“Kajian turut menunjukkan gejala jangkitan Covid-19 yang dialami oleh individu lengkap divaksin adalah sangat ringan,” katanya. – SaudiGazette


Anwar pertahan ‘katak berprinsip’, bela bukan pengkhianat

Datuk Seri Anwar Ibrahim mempertahankan tindakan dua bekas Ahli Dewan Undangan Negeri (ADUN) UMNO sebagai ‘katak berprinsip’ dengan menyifatkan mereka berdua bukan ‘pengkhianat’.

Ketua Pembangkang itu berkata kedua-dua ADUN tersebut Datuk Seri Idris Haron dan Datuk Nor Azman Hassan itu hanya mahu mengembalikan mandat rakyat kepada Pakatan Harapan (PH) kerana pada awalnya memenangi pilihan raya lalu.

“Bila kita sebut istilah pengkhianat, khianat kepada siapa. Naratifnya seperti yang disebut oleh PH Melaka, Keadilan, DAP dan Amanah, empat (Adun) itu menarik sokongan untuk membolehkan parti yang mendapat mandat dalam pilihan raya lalu kembali berkuasa.

“Maknanya dia bukan khianat amanah kepada rakyat. Dia bincang bersama PH Melaka dengan sikap yang jelas untuk mengembalikan mandat yang dirampas,” katanya dalam satu video yang dimuat naik di akaun Facebooknya.

Anwar semalam menamakan Idris dan Nor Azman masing-masing bertanding di kerusi Dewan Undangan Negeri (DUN) Asahan dan Pantai Kundor.

Ketua Pembangkang itu turut mengumumkan Pakatan Harapan (PH) akan bertanding di kesemua 28 kerusi dalam Pilihan Raya Negeri (PRN) Melaka kali ini.

Susulan pengumuman tersebut, ramai pihak mengkritik keputusan Anwar yang masih berdegil untuk membawa masuk kedua-dua bekas ADUN itu bertanding atas tiket PH.

Malah, bekas Naib Presiden PKR, Rafizi Ramli menyindir bekas bosnya itu selepas dan mempersoalkan langkah yang diambil PKR dan Amanah yang masing-masing akan meletak calon yang sebelum ini menjadi punca kejatuhan kerajaan Melaka.

“Kah3 katak berprinsip. Kalau kena kat muka kita #pengkhianat. Kalau konon untungkan kita ‘katak berprinsip’.

“Bahana jadi menteri 22 bulan prinsip semua jadi kabur,” katanya dalam ciapan di Twitter.


Ismail Sabri tersepit, UMNO calon tiga nama jadi PM jika menang PRU15

Naib Presiden UMNO Datuk Seri Ismail Sabri Yaakob bakal berdepan cabaran besar untuk mengekalkan jawatan Perdana Menteri (PM) yang dipegang sekarang ini jika mengadakan Pilihan Raya Umum Ke-15 (PRU15) sebelum pemilihan parti.

Ini kerana ura-ura sudah mula kedengaran bahawa parti itu akan mengemukakan sekurang-kurangnya nama tiga calon PM setelah UMNO dan Barisan Nasionan (BN) menang besar pada PRU15 nanti.

Walaupun salah seorang daripada calon itu adalah Ismail Sabri, namun dua lagi individu juga dikatakan mempunyai kebolehan lebih baik yang mampu mengangkat semula UMNO ke era kegemilangannya.

Mengikut hirarki kepemimpinan yang menjadi amalan sebelum ini, pemimpin parti yang mempunyai majoriti sokongan akan dilantik menjadi PM dan bagi UMNO serta BN, pastinya individu berkenaan adalah Datuk Seri Ahmad Zahid Hamidi.

Nama kedua yang disebut-sebut sebagai calon PM ialah Timbalan Presiden UMNO yang juga Timbalan Pengerusi BN, Datuk Seri Mohamad Hasan, yang telah menunjukkan prestasi cemerlang sebagai Pengarah Pilihan Raya BN pada Pilihan Raya Negeri (PRN) Melaka 20 November lalu.

Bagaimanapun Agenda Daily difahamkan akan berlaku situasi ‘menang menang’ sekiranya Zahid setuju tidak dilantik sebagai PM, sebaliknya memilih Mohamad yang lebih dikenali Tok Mat Hasan.

Sebab itu, Tok Mat Hasan mencadangkan supaya pemilihan parti ditangguhkan terlebih dahulu sehingga selepas PRU15 kerana beliau yang diuar-uarkan akan bertanding pada peringkat Parlimen, boleh mengekalkan jawatan Timbalan Presiden.

Zahid pastinya bersetuju pemilihan parti diadakan selepas PRU15, walaupun pada awalnya berjanji pemilihan UMNO akan diadakan tahun ini. Beliau pasti memikirkan kedudukannya sebagai Presiden sekiranya pemilihan parti diadakan sebelum PRU15.

Jika dilihat situasi sekarang, kedudukan Zahid sangat terancam kerana Ismail Sabri yang juga Naib Presiden UMNO menjadi PM, selain Ahli Parlimen Bagan Datuk itu sendiri kini berdepan puluhan tuduhan jenayah di dua Mahkamah Tinggi di Kuala Lumpur dan Shah Alam.

Walaupun Zahid berdepan kes jenayah, namun sehingga sekarang beliau masih mampu menguasai Majlis Tertinggi (MT) dan akar umbi parti dan mahu mengekalkannya sehingga selepas PRU15, bagi melayakkan dirinya menjadi PM ke sepuluh.

Sementara kes mahkamahnya terus berjalan, Zahid juga pasti bersetuju pemilihan UMNO diadakan selepas PRU15, kerana sebelum ini sudah kedengaran ura-ura Ismail Sabri akan bertanding jawatan Presiden, manakala Menteri Kanan Pertahanan Datuk Seri Hishammuddin Hussein pula bertanding Timbalan Presiden.

Bagi sesetengah pihak sekarang ini, gandingan Ismail Sabri dan Hishammuddin jauh lebih mantap untuk menerajui UMNO dan negara, berbanding Zahid-Tok Mat Hasan.

Apa lagi kedudukan Ismail Sabri sebagai PM dan Hishammuddin pula Menteri Kanan, pastinya memberi kelebihan kepada kedua-duanya untuk menyaingi Zahid dan Tok Mat Hasan.

Namun, jika PRU15 diadakan terlebih dahulu sebelum pemilihan, ini akan membuka peluang cerah dan lebih baik kepada Zahid-Tok Mat Hassan, untuk kekal menerajui UMNO, sekali gus menjadi PM dan Timbalan Perdana Menteri.

Peminat politik bagaimanapun tidak boleh mengetepikan peranan bekas Presiden UMNO Datuk Seri Najib Razak yang sejak PRN Melaka semakin popular dalam kalangan akar umbi.

Sebab itu, Zahid lebih mempercayai Najib untuk menjaga UMNO ketika beliau menjalani rawatan di Jerman baru-baru ini, – berbanding Ismail Sabri dan Tok Mat Hasan. Bekas PM itu memainkan peranan besar dalam kemenangan UMNO/BN pada PRN Melaka 20 November lalu.

Populariti Ahli Parlimen Pekan itu yang dilihat bercita-cita menjadi PM kali kedua, meningkat susulan keputusan Mahkamah Rayuan menolak permohonannya untuk mengetepikan sabitan dan hukuman penjara serta denda berkaitan kes SRC International Sdn Bhd.

Menggunakan ungkapan Arab ‘Wallahi, Wabillahi, Wataalahi’, Najib seolah-olah bersumpah dengan nama Allah bagi membersihkan dirinya daripada semua tuduhan – bukannya sekali beliau melakukan demikian, malah tiga kali.

Ini sekali gus menyebabkan akar umbi UMNO dan sesetengah kalangan rakyat mempercayai beliau kerana kononnya berani bersumpah atas nama Allah.

Dengan adanya Najib di samping Zahid bakal memberi masalah kepada Ismail Sabri untuk merebut kerusi Presiden dan mempertahankan jawatan PM. Percaturan politik Ismail Sabri di dalam UMNO sekarang ini lebih banyak bergantung kepada barisan Kabinet yang terdiri daripada ahli veteran parti itu, namun sesetengahnya tidak boleh dipercayai.

Mahu tidak mahu, salah satu rancangan untuk mematahkan ‘kekuatan dan kekuasaan’ Zahid-Najib ialah memastikan kedua-duanya ke penjara sebelum PRU15 diadakan.

Apakah Ismail Sabri perlu memikirkan rancangan itu bagi mempertahankan kedudukannya sekarang?

Atau, bagi sesetengah akar umbi yang sudah puluhan tahun menjadi penyokong tegar UMNO, satu ‘perjanjian’ mesti diadakan oleh Ismail Sabri dan Zahid bagi mewujudkan situasi ‘menang menang’ – Ismail Sabri kekal PM, hanya Zahid tidak ke penjara, pemilihan UMNO selepas PRU15?


Lima murid maut: Polis siasat punca belon istana terbang

Pihak berkuasa Australia menyiasat sama ada alat mainan belon istana atau ‘bouncing castle’ yang diterbangkan angin mengorbankan lima murid sekolah rendah di Tasmania, semalam, diikat ke tanah atau tidak.

Tiga murid lelaki dan dua perempuan berusia 11 dan 12, terbunuh apabila belon besar itu terpelanting ke udara ketika pesta akhir penggal persekolahan di Devonport, utara Tasmania, semalam.

Kanak-kanak terbabit yang sedang bermain di dalam belon istana itu tercampak pada ketinggian kira-kira 10 meter ke udara, memetik laporan saksi awal.

Tiga lagi kanak-kanak berada dalam keadaan kritikal di hospital di ibu negeri Hobart dan seorang sedang pulih di rumah, kata Pesuruhjaya Polis Tasmania, Darren Hine pada sidang media hari ini.

Polis menyiarkan nama dan gambar lima kanak-kanak yang maut iaitu Zane Mellor, Jalailah Jayne-Maree Jones, Jye Sheehan, Addison Stewart, Peter Dodt. Berita berkaitan

Ditanya sama ada belon istana itu ditambat ke tanah, beliau berkata perkara itu adalah sebahagian daripada siasatan yang diketuai polis di bawah arahan koroner negeri, yang telah pun melawat tempat kejadian.

Siasatan itu, yang dibantu oleh pihak berkuasa keselamatan pekerja Tasmania, akan menyoal pengurusan syarikat yang bertanggungjawab ke atas belon itu, kata Hine.

Sekolah Rendah Hillcrest sedang mengadakan sambutan menandakan berakhirnya tahun persekolahan. Ketika kejadian terdapat hampir 40 orang murid tahun 5 dan 6 mengambil bahagian dalam aktiviti akhir penggal itu.

“Sembilan kanak-kanak cedera parah. Malangnya lima daripada mereka meninggal dunia, tiga lelaki dan dua perempuan. Seorang berusia 11 tahun dan yang lain 12 tahun,” kata Hine.

Ramalan cuaca tempatan sebelum itu meramalkan angin sepoi-sepoi di kawasan itu. – Agensi


Jika mahu jadi PM paling singkat, bubarlah Parlimen: Mahfuz

Datuk Seri Ismail Sabri Yaakob boleh memilih untuk menjadi Perdana Menteri (PM) paling singkat jika bertindak membubarkan Parlimen, kata Datuk Mahfuz Omar.

Naib Presiden Amanah itu berkata Ismail Sabri masih belum bersedia untuk melepaskan jawatannya dengan memanggil pilihan raya umum ke-15 (PRU-15) diadakan walaupun berdepan tekanan demi tekanan, terbaharu desakan bubar Parlimen segera dilaungkan semasa Konvensyen Barisan Nasional (BN) baru-baru ini.

“Saya tak rasa Ismail bersedia untuk melepaskan jawatannya begitu sahaja.

“Saya tak rasa perdana menteri boleh terima keputusan yang dicapai pada konvensyen BN untuk membubarkan Parlimen sekarang, apabila rakyat tidak berpuas hati dengan kos sara hidup,” katanya dalam program bual bicara Amanah yang disiarkan di Facebook semalam.

Mahfuz juga tidak menolak Ismail Sabri akan menjadi PM tersingkat jika meneruskan hasrat untuk membubarkan Parlimen dan mengikut telunjuk pemimpin atasan UMNO yang berterusan memberi tekanan terhadap pentadbirannya.

“Perdana menteri patut tahu bahawa rakyat sudah letih dan muak dengan krisis yang kita hadapi sekarang.

“Jika beliau mahu jadi PM dengan penggal paling singkat, maka bubarkanlah Parlimen. Jika beliau mahu pastikan beliau bukan PM selepas PRU-15, bubarkanlah Parlimen,” katanya lagi.

Terdahulu semasa konvensyen BN, Ismail Sabri berkata, beliau tidak akan menangguhkan pembubaran Parlimen “walau sesaat pun” sebaik sahaja BN bersedia.

Bagaimanapun, dalam satu wawancara dengan media di Jepun bulan lepas beliau berkata, PRU perlu ditunda disebabkan kenaikan kos sara hidup dan inflasi.


Amerika usir 10 diplomat Russia

Presiden Amerika Syarikat (AS) Joe Biden menandatangani perintah eksekutif yang mengenakan sekatan baharu terhadap Russia, dan mengusir 10 diplomat negara itu dari AS.

Tindakan itu dibuat sebagai langkah tindak balas terhadap kempen penggodaman besar-besaran Russia yang boleh menjejaskan agensi persekutuan AS serta dakwaan campur tangan ketika pilihan raya presiden.

Sekatan itu yang telah dibayangkan sejak beberapa minggu lalu, adalah tindak balas pertama terhadap Kremlin susulan penggodaman tahun lalu yang dikenali sebagai serangan SolarWinds.

Dalam pencerobohan itu, penggodam Russia dipercayai telah menjangkiti perisian yang digunakan secara meluas dengan kod berbahaya, membolehkan mereka mengakses rangkaian sekurang-kurangnya sembilan agensi persekutuan AS, dalam apa yang dipercayai sebagai operasi pengumpulan maklumat bertujuan mengutip rahsia kerajaan.

Selain penggodaman itu, pegawai AS menuduh Presiden Russia Vladimir Putin membenarkan operasi khas membantu bekas Presiden AS, Donald Trump dalam usahanya untuk dipilih semula sebagai presiden.

Russia bagaimanapun menafikan terbabit dalam SolarWinds dan pilihan raya presiden AS.

Rumah Putih dalam kenyataan hari ini berkata, hukuman yang dikenakan itu juga disebabkan tindakan Russia cuba melemahkan keselamatan wilayah dan negara yang AS mempunyai kepentingan.

Pentadbiran Biden juga merujuk kepada penilaian Agensi Perisikan Pusat (CIA) yang mendakwa Russia membayar militan Taliban untuk membunuh askar AS di Afghanistan.

Langkah yang diumumkan hari ini termasuk mengenakan sekatan terhadap enam syarikat Russia yang menyokong aktiviti siber negara itu, selain sekatan ke atas 32 individu dan entiti yang dituduh cuba campur tangan dalam pilihan raya presiden AS.

Kenyataan Rumah Putih berkata, 10 diplomat yang diusir itu mewakili agensi perisikan Russia. – Agensi


Lapan kluster pendidikan babitkan 121 individu dikesan semalam

Lapan daripada 11 kluster Covid-19 yang dikesan dalam tempoh 24 jam semalam melibatkan kategori pendidikan, dengan 121 individu dijangkiti Covid-19.

Manakala dua kluster lagi melibatkan kumpulan berisiko tinggi dengan 161 individu dijangkiti Covid-19, dan satu tempat kerja (31 kes), lapor Kementerian Kesihatan (KKM) hari ini.

Dua daripada kluster pendidikan itu dilaporkan di Johor iaitu:

Kluster pendidikan lain ialah:

Sementara itu, bagi kumpulan berisiko tinggi, Kluster Jalan Lurah Kempas di Johor Bahru melibatkan 127 jangkitan positif Covid-19, manakala Kluster Jalan Denai 2 Kempas, juga di Johor Bahru membabitkan 34 kes.

Satu kluster tempat kerja – Kluster Industri Sungai Siput Jementah 2 – di Segamat, Johor, turut melibatkan 31 kes positif Covid-19.


Sehari selepas Zahid gesa PM berundur, Jokowi pula didesak letak jawatan. Apa kaitan?…

Mungkin secara kebetulan atau kena tanya Datuk Seri Anwar Ibrahim!

Semalam, media melaporkan Presiden Indonesia Joko Widodo (Jokowi) berdepan gesaan sama diterima Perdana Menteri kita, Tan Sri Muhyiddin Yassin, supaya meletak jawatan.

Tidak jauh bezanya individu yang menggesa Jokowi dan Muhyiddin berundur. Kedua-duanya adalah ‘bekas’ pentadbir. Seorang bekas Timbalan Perdana Menteri (TPM), manakala seorang lagi adalah bekas menteri.

Juga tidak jauh beza apabila ibu bapa masing-masing berasal dari Indonesia. Hanya tempat dan keturunan sahaja berlainan. Seorang dari Wates, Kulon Progo, Yogyakarta (bapa) dan ibu pula dari Ponorogo, Jawa Timur.

Manakala seorang lagi dari keturunan Melayu Padang, di Sumatera Barat.

Di Indonesia, semalam, bekas Menteri Kewangannya, Rizal Ramli secara terbuka menggesa Jokowi berundur segera. Kenyataan dibuat sehari selepas bekas TPM yang juga Presiden UMNO Datuk Seri Ahmad Zahid Hamidi membuat gesaan sama terhadap Perdana Menteri.

Persamaan alasan juga hampir sama.

Rizal mendakwa Jokowi gagal menangani pandemik Covid-19 yang menular dengan hebat di Indonesia – negara republik yang mempunyai jumlah penduduk keempat tertinggi di dunia.

Jokowi sudah kehabisan idea dan akal untuk memacu pentadbiran Indonesia terutama dengan keadaan pandemik bukan saja tidak berkesudahan, sebaliknya bertambah parah.

“Lebih baik Jokowi letak jawatan dengan cara terhormat,” kata Rizal yang berpendapat Jokowi perlu memberi laluan kepada pemimpin lain yang lebih berkeupayaan untuk menerajui dan mengemudi republik itu

Demikian juga di negara kita. Mungkin secara kebetulan persamaan yang berlaku itu.

Zahid pada awal pagi Khamis mengumumkan menarik balik sokongan kepada kerajaan Perikatan Nasional (PN) dan Perdana Menteri, juga memberi alasan kegagalan kerajaan, termasuk dalam menguruskan pandemik Covid-19.

Sehinggakan orang terjun bangunan atau jambatan pun kerajaan juga dipersalahkan. Sedangkan semua orang tahu apabila berlaku wabak di sesuatu tempat hingga menjadi pandemik, tempat itu perlu ditutup. Penutupan pastinya akan memberi kesan kepada ekonomi dan sosial.

Namun jika ada persamaan antara kedua-duanya dalam menggesa Presiden dan Perdana Menteri berundur dan tarikhnya juga selang sehari, mungkin cikgu kepada Zahid, Anwar yang juga Presiden PKR, boleh menjawab.

Zahid mungkin tidak kenal pakar ekonomi Indonesia itu, tapi Anwar ‘lebih mesra’ dengan Rizal. Bukan sahaja masing-masing pernah bertemu di Jakarta pada 2018, tetapi sikap kedua-duanya sama.

Datuk Seri Anwar Ibrahim pernah bertemu rakannya bekas Menteri Kewangan Indonesia, Rizal Ramli di Jakarta pada 2018 lalu.

Mereka berkeyakinan bahawa reformasi mampu memajukan kedua-dua negara, selain sama-sama meminati Willibrordus Surendra Broto Rendra atau WS Rendra (meninggal 6 Ogos 2009), sasterawan terkenal Indonesia.

Perlu diingat ketika Anwar dilucutkan jawatan sebelum ditangkap, beliau melaungkan reformasi. Laungan dimulai di Masjid Negara pada 20 September 1998 sehingga gema suaranya turut menjalar di Jakarta.

Tindakan Zahid dan seorang dua penyokongnya terutama bekas PM, Datuk Seri Najib Razak, dibalas dengan tepukan tangan dan senyuman panjang Anwar yang sejak sekian lama mengidam kerusi PM. Blok pembangkang pun menyokong dengan harapan Yang di-Pertuan Agong membuat keputusan mengangkat ketua mereka menjadi PM.

Anwar dan pembangkang turut melaungkan kerajaan gagal dalam menangani pandemik Covid-19. Susulan keputusan Zahid menarik diri, Anwar dan blok pembangkang gembira kerana mereka yakin kerajaan PN sekarang tidak mendapat majoriti.

Tetapi rakyat sudah tahu permainan kotor siapa yang telah memujuk MP UMNO untuk menandatangani akuan bersumpah untuk menyokong Anwar.

Jika begitulah sikap ketiga-tiganya, atau sekiranya di setiap negara di dunia ini mempunyai sikap seperti Zahid, Anwar dan Rizal, pemimpin seluruh dunia kena letak jawatan hanya kerana gagal menangani Covid-19.

Sedangkan pakar-pakar lebih hebat daripada mereka telah menasihatkan penduduk supaya menjaga diri masing-masing daripada ancaman virus itu. Dan, pada masa sama kerajaan seluruh dunia berusaha menangani penularan Covid-19.

Atau mungkinkah Zahid akan mendakwa mutasi varian Delta yang dianggap paling berbahaya dan mula ditemukan di India, juga salah kerajaan PN?

Tok Akhi
Pemerhati politik kampung

p/s:
Cuma yang berbeza ialah Rizal tidak pernah diheret ke mahkamah atas tuduhan jenayah.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Awasi golongan munafik

Diceritakan, dahulu adanya golongan munafiq yang berusaha untuk melambatkan perjalanan tentera Islam ke Tabuk dengan cara mendirikan masjid yang cantik lagi indah bagi menggoda Rasulullah SAW supaya datang meraikan mereka di masjid itu.

Mereka ini diketuai oleh seorang yang bernama Abu ‘Amir al-Rahib yang merancang untuk mengagalkan usaha Islam dengan pergi menemui musuh untuk menyerang Madinah.

Allah SWT mendedahkan tujuan golongan munafiqin bahawa mereka mendirikan masjid bukan kerana Allah SWT.

Sebaliknya, mereka bertujuan jahat menipu kaum Muslimin sehingga menjadikan mereka berpecah belah yang boleh membawa kemudaratan.

Pada masa yang sama, masjid itu menjadi markas pengintipan untuk musuh-musuh Islam, di samping memberikan peluang kepada mereka untuk menyerang Islam dan penganutnya yang bertapak di dalam negara Islam Madinah.

Pemimpin golongan munafiq yang bernama Abu ‘Amir al-Rahib mengarahkan pengikutnya supaya mendirikan masjid dan bersedia dengan senjata, seterusnya dia akan menjemput bala tentera Rom untuk datang menyerang Madinah dan menghalau orang-orang Islam keluar darinya.

Akhirnya, Rasulullah SAW menggelarkannya dengan panggilan Abu ‘Amir al-Fasiq. Serentak dengan itu, Baginda mengarahkan dua orang sahabat RA supaya segera bertindak memusnahkan masjid yang bergelar sebagai ‘Masjid Dhirar’ itu.

Mukjizat al-Quran yang berterusan hingga Hari Kiamat mengingatkan umat Islam bahawa ‘projek Dhirar’ hakikatnya berterusan sehingga hari ini dengan berbagai-bagai cara. Ini bertujuan untuk menipu dengan menggunakan kerja pada zahirnya Islam, tetapi matlamatnya menentang Islam.

Benarlah ucapan Amir al-Mu’minin ‘Ali KW:

“Kalimah yang benar namun bertujuan kebatilan.”

Akhirnya, Allah SWT menggagalkan perancangan jahat munafiqin bersama kegagalan tentera Rom Timur untuk menghapuskan Islam.


Australia pendekkan sela masa suntikan kedua, dos penggalak

Wilayah paling padat penduduk di Australia, New South Wales (NSW) merekodkan lonjakan angka jangkitan harian Covid-19 dalam tempoh hampir dua bulan.

Ia direkodkan ketika pihak berkuasa dalam usaha mencegah penularan Omicron yang pantas, tetapi kini, NSW masih melakukan persiapan untuk menarik balik semua sekatan.

Dalam satu kenyataan semalam, wilayah itu melaporkan 804 kes baharu dalam tempoh 24 jam, kenaikan 50 peratus daripada hari sebelumnya.

Dalam usaha mencegah penularan Omicron, kerajaan Australia memutuskan untuk memendekkan sela tempoh menunggu bagi suntikan dos penggalak Covid-19 akibat lonjakan kes daripada varian baharu itu.

Sebelum ini, kerajaan memaklumkan akan menawarkan suntikan dos penggalak kepada semua populasi berumur 18 ke atas selepas melengkapkan dos kedua dalam tempoh 6 bulan.

Akan tetapi, dengan kenaikan kes varian Omicron, Menteri Kesihatan Australia, Greg Hunt menyatakan sela masa akan dipendekkan kepada lima bulan selepas suntikan dos kedua.

“Tindakan memendekkan sela masa akan membuatkan lebih 1.5 juta penduduk layak menerima suntikan dos penggalak bermula Ahad ini.

“Suntikan dos penggalak, dalam tempoh lima bulan atau lebih selepas suntikan dos kedua, akan memberikan perlindungan yang lebih kuat dan lebih berdaya tahan, sekali gus membantu mencegah penularan virus.

“Data dari Israel menunjukkan suntikan dos penggalak mampu mengurangkan kadar jangkitan dalam golongan umur yang layak, penyakit kritikal bagi golongan berumur 40 tahun ke atas dan kematian dalam golongan berumur 60 ke atas,” jelasnya.

Australia bakal menggunakan vaksin jenis Pfizer dan Moderna dalam program suntikan dos penggalaknya.

Sehingga kini, Australia mencatatkan negara paling ramai populasinya divaksin, dengan lebih 90 peratus penduduk berumur 16 tahun ke atas sudah lengkap divaksin. – Agensi


PRU awal, UMNO akan minta PM segerakan: Mat Maslan

Isu berhubung pilihan raya umum ke-15 (PRU-15) perlu diawalkan akan dibincangkan dengan Perdana Menteri, Datuk Seri Ismail Sabri Yaakob dan UMNO memberi bayangan akan mendesak supaya ia diadakan dengan kadar segera.

Perkara itu disahkan Setiausaha Agung UMNO, Datuk Seri Ahmad Maslan yang berkata UMNO sudah menyatakan pendirian PRU-15 wajar diadakan dalam masa terdekat berikutan momentum Barisan Nasional (BN) yang baik ketika ini selepas meraih kemenangan bergaya pada Pilihan Raya Negeri (PRN) Melaka.

“Momentum sangat baik ketika ini, kalau lambat takut orang lupa. Kemenangan dua pertiga yang diperoleh BN ketika PRN Melaka pada Sabtu lalu memberi gambaran sokongan padu diterima parti.

“Berhubung PRU-15, ia akan dibincangkan selanjutnya dengan pucuk pimpinan parti sebelum disampaikan kepada Perdana Menteri, Datuk Seri Ismail Sabri Yaakob mengenai hasrat UMNO,” katanya dipetik laporan BH.

Bagaimanapun katanya, perkara itu akan dibincangkan dahulu bersama pucuk pimpinan parti sebelum ia disampaikan kepada Perdana Menteri.

Terdahulu, Timbalan Pengerusi Barisan Nasional (BN), Datuk Seri Mohamad Hasan dilaporkan berkata PRU-15 wajar diadakan dalam masa terdekat dengan mengambil kira sentimen rakyat ketika ini yang dilihat memihak kepada BN.

Mohamad Hasan yang juga Timbalan Presiden UMNO dilaporkan sudah menyuarakan pandangan itu kepada Ismail Sabri Sabtu lalu, selepas BN memenangi PRN Melaka.

Sementara itu, Ahmad yang juga Ahli Parlimen Pontian berkata, kemenangan BN pada PRN Melaka disebabkan kombinasi pelbagai faktor.

Beliau berkata, antaranya jentera parti, calon muka baharu, selain faktor bekas Perdana Menteri, Datuk Seri Najib Razak membantu kempen UMNO dan BN.

“Pada mulanya kita ramalkan dapat menang 18 ke 20 kerusi, tetapi lebih manis capai kemenangan dua pertiga. Ini menunjukkan angin perubahan rakyat dan pengundi yang mahukan kerajaan BN di Melaka.

“Kombinasi pelbagai faktor jadi resipi kemenangan BN. Presiden UMNO, Datuk Seri Dr Ahmad Zahid Hamidi yang sedang jalani rawatan di Jerman turut beberapa kali menghubungi pemimpin, jentera dan calon melalui sidang video, bagi membantu BN,” katanya.


Bahaya pembangkang bekerjasama dengan UMNO jika mahu dominan

Blok pembangkang menolak sebarang bentuk kerjasama dengan UMNO kerana hasrat mereka mahu menjadi parti dominan yang kelak akan mengancam semua parti, kata bekas Menteri Wilayah Persekutuan Khalid Samad.

Pendirian tersebut dilihat berbeza dengan hasrat Ketua Pembangkang Datuk Seri Anwar Ibrahim yang masih cuba mencari jalan untuk merealisasikan kerjasama dengan UMNO meskipun mendapat tentangan.

“Susah (kerjasama) sebab UMNO nak dominan, dia nak naikkan nama Barisan Nasional dan dia pun nak dominan dalam pakatan mereka supaya boleh menuntut dalam kepimpinan mereka,” kata beliau kepada Agenda Daily.

Ahli Parlimen Shah Alam itu menyifatkan kemelut politik yang berlaku antara UMNO dengan parti-parti politik yang mereka jalin kerjasama ketika sebagai salah satu punca sebarang bentuk kerjasama dengan parti tersebut perlu dielak sama sekali.

“Kalau tidak, tidak akan berlaku seperti sekarang ini, dimana gabungan sekarang ini diasak dan diugut untuk dijatuhkan dan sebagainya. Jadi, tak ada makna lah dalam kerjasama seperti begitu rupa,” ujarnya.

Semalam dalam Perhimpunan Agung MIC, Perdana Menteri Tan Sri Muhyiddin Yassin juga turut membidas hasrat UMNO yang mahu menjadi parti dominan untuk memegang tampuk kuasa dan parti-parti kecil lain terpaksa tunduk dengan mereka.

Muhyiddin yang juga Presiden Bersatu berkata dalam era politik baharu tidak ada parti politik yang boleh menjadi dominan sebaliknya mereka perlu bekerjasama antara satu sama lain.

Tegas Khalid lagi, budaya politik UMNO yang mahu menjadi dominan bertentangan dengan amalan parti politik dalam blok pembangkang dan matlamat utama mereka mahu menguasai kabinet semata-mata tidak boleh diterima sama sekali.

“Kecuali UMNO sendiri menolak yang dia perlu dominan. Kalau diterima kita untuk berpakat bersama dan kita akan bergerak atas dasar kesaksamaan parti-parti politik.

“Jadi anggota gabungan boleh lah berbincang… Tetapi berdasarkan apa yang disebut dia mahukan kabinet. Kedua budaya politik dia pun berbeza dengan kita. Itu pun masalah dia lebih sesuai dengan Bersatu. Dia dikira adik beradik, itu pun dia bergaduh dalam isu mahu jadi dominan,” katanya lagi.

Terdahulu, semasa Perhimpunan Agung UMNO hujung minggu lalu, pimpinan parti itu dengan jelas menyatakan parti itu perlu berada dalam kedudukan dominan dalam kerajaan yang dibentuk selepas Pilihan Raya Umum Ke-15.


‘Biarkan anjing menyalak’: Hadi petik pepatah Arab beri pesanan kepada Kabinet

Presiden PAS Datuk Seri Abdul Hadi Awang berpesan kepada Jemaah Menteri baharu supaya tidak mempedulikan tuduhan dan dakwaan dilemparkan Pakatan Harapan (PH) dan sekutunya setelah mereka gagal menebuk atap dan memecahkan dinding gabungan Perikatan Nasional (PN).

Menurutnya walaupun Kabinet baharu dikatakan ‘Kabinet kitar semula’, sebenarnya ia adalah ibarat mata rantai yang bersambung daripada gabungan parti sama yang gagal dipecahkan oleh pembangkang, termasuk cubaan mencuri Ahli Parlimen.

Secara simbolik, beliau berkata mata rantai boleh ditukar mengikut keperluan dan atap yang retak boleh diganti, bukannya dengan merobohkan bangunan atau membina binaan baharu.

“Adapun tuduhan PH bahawa kerajaan PN telah gagal merupakan suatu pembohongan kerana tugas yang dipikul belum lagi selesai dan kerjanya masih dalam perjalanan. Sepatutnya mereka tunggu sehingga masa penamatnya.

“Khusus kepada barisan Kabinet kerajaan yang akan menyambung tugas, ingatlah satu pepatah Arab pernah menyebutkan ‘biarkan anjing dan serigala menyalak, namun perjalanan musafir hendaklah diteruskan’,” katanya dalam Minda Presiden, hari ini.

Ahli Parlimen Marang itu tidak meragui Kabinet baharu pimpinan Datuk Seri Ismail Sabri Yaakob, yang akan mengangkat sumpah jawatan di hadapan Yang di-Pertuan Agong di Istana Negara hari ini adalah kesinambungan daripada tugas yang telah dilaksanakan oleh barisan Kabinet kerajaan PN pimpinan Tan Sri Muhyiddin Yassin.

Kerajaan PN gagal dijatuhkan melalui cara tebuk atap oleh PH dan gerombolannya yang terus-menerus berpolitiking ketika rakyat berada dalam kecemasan bagi menghadapi pandemik Covid-19 dan kesannya terhadap kehidupan mereka, katanya.

Abdul Hadi juga mengingatkan Kabinet dan kerajaan baharu supaya tidak mempedulikan tuduhan terhadap PN kononnya gagal mengatasi wabak dan bencana yang menjadi ketentuan Allah SWT kepada seluruh dunia ini.

“Hal ini demikian kerana, kemampuan kita sekadar berikhtiar untuk mengatasi masalah rakyat yang sudah menunjukkan tanda-tanda positif yang memberangsangkan.

“Apa yang telah dilakukan oleh kerajaan PN sama sekali berbeza daripada kerajaan PH yang tidak menunaikan janji yang mampu ditunaikan oleh mereka. Lebih-lebih lagi, ketika belum berlaku penularan pandemik Covid-19,” katanya.

Menurutnya pandemik yang dialami PH ialah wabak politiking berebut kerusi Perdana Menteri sehinggakan jawatan tersebut terpaksa ditinggalkan oleh pemimpinnya, bukan sahaja oleh ahli biasa.

“Di samping itu, kemenangan yang dicapai oleh PH adalah sangat rapuh bersama janji mereka yang tidak boleh ditunaikan. Janji bohong yang bertujuan menggula-gulakan rakyat semata-mata bagi mencapai kemenangan yang mentah, sehingga ia menyesakkan fikiran para pendukungnya,” katanya.

Artikel penuh di ruangan Rencana Agenda Daily


Bajet 2023 perlu dibentang lagi selepas Parlimen dibubar sebelum bahas

Bajet 2023 akan dibentangkan sekali lagi sebelum akhir tahun ini, kata Datuk Seri Ismail Sabri Yaakob.

Perdana Menteri berkata jika Barisan Nasional (BN) memenangi Pilihan Raya Umum Ke-15 (PRU-15), pembentangan Bajet 2023 yang sebelum ini dibentangkan pada 7 Oktober lalu akan dibentang sekali lagi di Dewan Rakyat.

“Kita dah umumkan bajet. Macam-macam kita hendak bagi kepada rakyat. Semua kita nak bagi ini tetapi kita belum luluskan lagi bajet (Bajet 2023),” katanya dipetik laporan Bernama.

Untuk rekod, Bajet 2023 yang dibentang sebelum ini masih belum diluluskan sepenuhnya selepas Parlimen dibubarkan pada 10 Oktober lalu dan tidak sempat dibahaskan.

Jelasnya, Bajet 2023 perlu dibahas dan diluluskan di Dewan Rakyat agar semua inti pati yang terkandung dalam belanjawan persekutuan itu dapat dilaksanakan.

Ismail Sabri dalam pada itu berjanji akan melaksanakan segala inisiatif dalam Bajet 2023 jika terus diberi mandat sebagai Perdana Menteri pada Pilihan Raya Umum ke-15 (PRU15).

“Kalau orang lain perintah, saya tak jamin dapat apa yang dijanjikan. Ada beza antara bajet yang dibentang, tidak dilulus dengan manisfesto. Manifesto ini janji.

“Tetapi bajet apabila dibentangkan, bermakna duit telah tersedia. Itu beza. Duit sudah ada cuma tunggu lulus sahaja untuk laksana,” katanya.

Pada 7 Okt lepas, Menteri Kewangan Tengku Datuk Seri Zafrul Tengku Abdul Aziz membentangkan Bajet 2023 yang melibatkan peruntukan RM372.3 bilion.


Kesalahan seksual terhadap kanak-kanak meningkat ketika PKP

Sejak akhir-akhir ini, golongan kanak-kanak lebih cenderung menjadi mangsa gangguan seksual. Boleh dikatakan sejak beberapa bulan lalu ada saja kes jenayah seksual.

Polis Diraja Malaysia mengesan peningkatan kesalahan seksual terhadap kanak-kanak sepanjang tempoh Perintah Kawalan Pergerakan (PKP) ketika pandemik Covid-19. Pengarah Jabatan Siasatan Jenayah Bukit Aman, Datuk Huzir Mohamed berkata,  peningkatan turut dikesan membabitkan kesalahan bukan fizikal seperti pornografi serta kelucahan audio dan visual.

“Di sebalik penurunan (kadar dan trend jenayah), ada kategori tertentu menunjukkan peningkatan, contohnya kesalahan seksual terhadap kanak-kanak, kesalahan bukan physical contact seperti buat capaian pornografi, amang seksual seperti perkataan… menunjukkan isyarat lucah dalam bentuk audio dan visual.

“Punca peningkatan jenayah tersebut adalah disebabkan faktor penggunaan media sosial yang luas (dalam tempoh PKP),” katanya.

Senario ini perlu diubah dan keluarga kanak-kanak mesti memerhatikan tingkah laku anak mereka jika ada sebarang perubahan. Ini kerana kanak-kanak adalah insan yang perlu dilindungi daripada segala bentuk kekerasan atau keganasan yang memudaratkan fizikal, mental dan emosinya.

Golongan ini perlu sentiasa diawasi agar tidak terbabit dalam sebarang bentuk penindasan, penganiayaan dan kezaliman seperti kekerasan fizikal, penderaan seksual dan pembunuhan.

Segala bentuk keperluan mental, fizikal dan spiritual kanak-kanak perlu diberi perhatian sewajarnya. Dalam konteks masyarakat pula kanak-kanak memerlukan perlindungan undang-undang dan keprihatinan masyarakat dalam membendung dan mencegah sebarang bentuk perlakuan jenayah ke atas kanak-kanak.

Apa yang dimaksudkan gangguan seksual kanak-kanak? Pensyarah di Jabatan Psikologi Pendidikan dan Kaunseling, Universiti Malaya (UM), Dr. Mariani Mohd. Nor berkata, gangguan seksual kanak-kanak didefinisikan perlakuan individu iaitu pemangsa memaksa atau cuba mempengaruhi serta mengugut mangsa sama ada melakukan hubungan seksual atau gangguan seksual banyak cara termasuk memasukkan objek dalam mulut, tubuh, dubur dan kesakitan fizikal.

Dr. Mariani memberitahu, perbuatan mengusap-usap kadang-kadang mengelirukan kanak-kanak kerana mereka menganggap itu sentuhan sayang.

“Dalam kes ini, pelaku akan memujuk mangsa. Misalnya memaksa mangsa menanggal baju atau melakukan seks oral. Oleh itu, kanak-kanak perlukan bimbingan kerana perbuatan tersebut bukan perkara normal. Perlu diingat, perkara ini boleh menjadi serius hingga menyebabkan gangguan emosi mereka dan mengakibatkan kemurungan,” katanya.

Dr. Mariani menjelaskan, kanak-kanak sering menjadi mangsa gangguan seksual kerana pada peringkat umur ini, mereka mudah menerima keputusan orang dewasa seperti pemangsa.

Berbeza dengan remaja, mereka ada persetujuan dengan orang yang di sekeliling mereka.

“Ugutan mengakibatkan kanak-kanak keliru walaupun perbuatan itu salah. Tanpa bertanya kenapa atau apa, mereka akan menurut kata pemangsa,” jelasnya.

Di sebalik kejadian ini, kanak-kanak akan meninggalkan ingatan atau kenangan dalam memori mereka apabila dewasa kelak. Terdapat tiga peringkat umur kanak-kanak iaitu awal (empat tahun ke bawah), pertengahan (empat hingga tujuh tahun) dan lewat kanak-kanak (tujuh hingga 11 tahun).

“Bawah empat tahun, kanak-kanak biasa mengalami emosi dan perasaan tidak stabil. Selain itu, fizikal juga tidak sesuai untuk menjalinkan hubungan seks kerana fizikal masih lagi kecil. Penderaan seks juga aka mengakibatkan sakit seperti koyakan di alat sulit. Peristiwa ini akan meninggalkan kesan perasaan seperti takut kepada kanak-kanak tersebut,” jelasnya.

Bahkan, perbuatan berulang mengakibatkan kanak-kanak menjadi trauma. Kes seperti ini akan membantutkan perhubungan sosial iaitu kanak-kanak yang ceria bertukar menjadi takut.

“Hubungan dengan kanak-kanak sebaya turut terjejas termasuk pemikiran dan menjadikan perkembangan menjadi tidak normal kerana tidak sama dengan kanak-kanak lain yang tidak mengalami gangguan seperti mereka. Ia memberi kesan dari segi perasaan dan emosi untuk jangka masa panjang dan pendek,” ujarnya.

Secara keseluruhannya, kanak-kanak yang mengalami gangguan seksual akan mendapat kesan psikologi termasuk kemurungan.

“Lama-kelamaan ia akan mengakibatkan kendiri kanak-kanak menjadi rendah.

Misalnya, tidak dapat bergaul seperti kanak-kanak lain. Ia juga memberi kesan dari segi pencapaian akademik,” jelasnya.

Justeru itu, ibu bapa jiran dan masyarakat perlu peka terhadap perkara di sekeliling mereka. Jika perkara ini terjadi di kalangan ahli keluarga, mereka perlu tahu saluran mana nak pergi dulu.

Hakikatnya pada hari ini, kebanyakan ibu bapa sentiasa malu untuk mendedahkan perkara sebenar.

“Antara saluran yang boleh digunakan termasuk pertubuhan wanita, tele dera atau pusat krisis wanita untuk mengadu kes penderaan seksual. Selain itu, ibu bapa perlu bertenang dan jangan panik,” katanya.

Dalam konteks ini, mangsa memerlukan sokongan keluarga. Lebih malang, ibu bapa kadang-kadang tidak mempercayai anak-anak apabila mereka mengadu. Contohnya, apabila anak mereka memberitahu bahagian alat sulit mereka sakit, ibu bapa tidak mempercayai aduan tersebut.

“Jika gangguan seksual dialami oleh keluarga, mereka perlu sentiasa memberi sokongan walaupun ibu bapa sibuk bekerja. Masyarakat perlu tahu kanak-kanak merupakan golongan yang keliru dengan perasaan, mudah dipengaruhi dan tidak tahu apa nak dibuat. Kita perlu membantu supaya kanak-kanak ini kelak lebih berterus terang dan berani,” jelasnya.

Bagi menaikkan semula motivasi mangsa, keluarga perlu menyampaikan perasaan simpati menerusi sokongan.

Laporan polis juga perlu dibuat dan masyarakat perlu tahu perkara ini bukan sesuatu yang memalukan.

“Ibu bapa perlu ingat tindakan tersebut dapat menyelamatkan orang lain. Kes penderaan seksual yang terjadi dapat dijadikan pengajaran dalam masyarakat,” katanya.


Hakim Mahkamah Rayuan lapor polis artikel wang RM1 juta dalam akaun

Hakim Mahkamah Rayuan Datuk Mohd Nazlan Mohd Ghazali membuat laporan polis berhubung satu artikel mendakwa beliau sedang disiasat kerana wang yang tidak dapat dijelaskan dalam akaun banknya.

Pejabat Ketua Pendaftar Mahkamah Persekutuan dalam kenyataan hari ini berkata, laporan itu dibuat bagi menafikan tuduhan palsu dan tidak berasas yang berniat menjatuhkan kredibiliti Mohd Nazlan sebagai hakim selain mengganggu sistem keadilan serta institusi kehakiman.

“Pejabat ini memandang serius terhadap tuduhan dan komen seperti ini dan mengingatkan orang ramai bahawa tuduhan terhadap badan kehakiman bertujuan mengganggu-gugat kes-kes yang sedang dalam proses perbicaraan adalah satu pelanggaran prinsip sub judice.

“Pejabat ini juga menggesa agar pihak polis dapat menjalankan siasatan dengan segera demi memelihara keyakinan orang ramai terhadap institusi kehakiman negara serta memastikan pentadbiran keadilan dapat berjalan dengan baik,” katanya memetik laporan FMT.

Pejabat itu merujuk kepada artikel ditulis oleh Raja Petra Kamarudin di Malaysia Today bertajuk “Judge Mohd Nazlan being investigated for unexplained RM1 million in his bank account” pada 20 April lalu.

Kenyataan itu turut menyebut, kes terbabit akan disiasat mengikut Seksyen 500 Kanun Keseksaan, Seksyen 233 Akta Komunikasi dan Multimedia 1998 dan peruntukan undang-undang lain yang berkaitan, dapat dijalankan.

Terdahulu, badan kehakiman sebelum ini telah membuat laporan polis berhubung dua artikel membabitkan Mohd Nazlan dalam kes 1MDB dan SRC International.

Ia membabitkan artikel Malaysia Now bertajuk “Group calling for Najib’s pardon now wants judge Nazlan arrested” dan blog Malaysia Today bertajuk “Shocking Revelation: Najib’s Trial Judge Nazlan’s Conflict-of-Interest Exposed” bertarikh 14 Mac lalu.


PKPD: Terminal Feri Penumpang Kuala Kedah ditutup

Jabatan Laut Malaysia menutup sementara terminal feri penumpang Kuala Kedah susulan pelaksanaan Perintah Kawalan Pergerakan Diperketatkan (PKPD) di daerah Kota Setar yang berkuat kuasa esok hingga 1 Jun.

Dalam satu kenyataan hari ini jabatan itu berkata, susulan penutupan itu tidak ada perkhidmatan feri penumpang dari dan ke Kuala Kedah serta Pulau Langkawi dalam tempoh berkenaan.

“PKPD yang melarang semua jenis pergerakan keluar dan masuk ke lokasi terlibat boleh menyebabkan perkhidmatan feri penumpang dihentkkan sepenuhnya.

“Oleh demikian, Terminal Feri Penumpang Kuala Kedah di bawah seliaan Jabatan Laut Malaysia akan ditutup sepanjang tempoh PKPD ini,” kata kenyataan itu.

Sementara itu, perkhidmatan kargo antara Kuala Kedah ke Langkawi masih diteruskan.

“Perkhidmatan perlu mod pengangkutan laut masih mempunyai alternatif menggunakan feri RORO di Terminal Feri Penumpang Kuala Perlis yang tidak terbasuk sebagai lokaliti PKPD,” kata Jabatan Laut.

Jabatan Laut Malaysia sentiasa mendukung hasrat kerajaan untuk memutuskan rantaian jangkitan COVID-19 ini dan akan memastikan prosedur operasi standard sepanjang perjalanan dan keselamatan penumpang sentiasa terkawal dan terjaga.

Semalam, Menteri Kanan (Kluster Keselamatan) Datuk Seri Ismail Sabri Yaakob berkata PKPD akan dilaksanakan selama dua minggu di 28 mukim di daerah Kota Setar, Kedah bermula esok, susulan peningkatan kes COVID-19 di kawasan tersebut.


MB Terengganu umum barisan 11 Exco, termasuk ADUN Bersatu

Menteri Besar Terengganu Datuk Seri Dr Ahmad Samsuri Mokhtar hari ini mengumumkan senarai sebelas portfolio Ahli Mesyuarat Kerajaan Negeri (Exco) termasuk seorang wakil daripada Bersatu, di Wisma Darul Iman di sini.

Ahmad Samsuri berkata terdapat beberapa perubahan dan penyelarasan yang dibuat pada portfolio negeri berbanding penggal lepas bagi tujuan penambahbaikan dan memudahkan gerak kerja dengan kementerian di peringkat pusat, menurut laporan Bernama.

“Kita harap semua Exco dapat bergerak lebih pantas dan menjalankan tugas dengan cemerlang untuk kemajuan rakyat dan negeri Terengganu,” katanya selepas mempengerusikan Mesyuarat Ahli Majlis Kerajaan Negeri pertama di Wisma Darul Iman hari ini.

Ahmad Samsuri yang juga Ahli Dewan Undangan Negeri (ADUN) Ru Rendang mengumumkan beliau memegang portfolio Ekonomi, Kewangan, Pelaburan, Tanah dan Sumber Asli, manakala ADUN Paka Datuk Satiful Bahari Mamat dilantik Exco Pendidikan, Pengajian Tinggi, Sains, Teknologi dan Pembangunan Insan.

ADUN Wakaf Mempelam Wan Sukairi Wan Abdullah pula dilantik Exco Kesihatan, Perumahan dan Kerajaan Tempatan, sementara ADUN Jabi Dr Azman Ibrahim yang memegang portfolio Pertanian, Industri Asas Tani, Keterjaminan Makanan dan Komoditi pada penggal lepas kekal menerajui bidang berkenaan.

Sementara itu, ADUN Kota Putera Mohd Khuzaini Abd Rahman yang sebelum ini menerajui portfolio keusahawanan dilantik Exco Ekonomi Digital, Pendapatan Baharu, Perdagangan, Perindustrian dan Teknologi Hijau, manakala ADUN Chukai Hanafiah Mat dilantik sebagai Exco Infrastruktur, Utiliti dan Pembangunan Luar Bandar.

ADUN Alor Limbat Ariffin Deraman yang memegang portfolio pelancongan pada penggal lepas pula dilantik Exco Keusahawanan, Sumber Manusia, Koperasi dan Hal Ehwal Pengguna.

Empat muka baharu Exco yang dilantik ialah ADUN Kijal Datuk Razali Idris (Bersatu) sebagai Exco Pelancongan, Kebudayaan, Alam Sekitar dan ADUN Batu Buruk Muhammad Khalil Abdul Hadi diamanahkan portfolio Penerangan, Dakwah dan Pemerkasaan Syariah.

Dua lagi iaitu ADUN Tepoh Hishamuddin Abdul Karim dilantik sebagai Exco Pembangunan Belia, Sukan dan Badan Bukan Kerajaan, manakala ADUN Ajil Maliaman Kassim diberi portfolio Kebajikan, Pembangunan Wanita, Keluarga dan Perpaduan Nasional.


Paras air 19 sungai tujuh negeri lepasi tahap waspada, 2 bahaya

Dua puluh satu sungai di tujuh negeri merekodkan tiga tahap berjaga-jaga susulan bacaan melebihi paras normal sehingga jam 11 pagi ini (16 Oktober 2022).

Data laman sesawang Jabatan Pengairan dan Saliran (JPS) menunjukkan enam daripada sungai itu terletak di Kedah; Johor (lima); masing-masing tiga di Melaka dan Sarawak; Pulau Pinang (dua); dan masing-masing satu di Negeri Sembilan serta Pahang.

Di Kedah, Sungai Gurun di Kampung Perupok, lembangan Sungai Udang dan sub-lembangan Sungai Gurun di daerah Yan mencatat paras bahaya pada 3.75 meter (m), melebihi paras normal 1.20m.

Dua sungai iaitu Sungai Sintok di Universiti Utara Malaysia di daerah Kubang Pasu berada pada tahap amaran apabila mencatat 44.30m berbanding 42.00m paras normal, manakala Sungai Chepir di Kampung Ulu Jerai Namek, Sik, pula mencatat 43.73m (41.00m paras normal).

Sementara itu, lembangan dan sub-lembangan Sungai Melaka di Empangan Padang Saga, Langkawi pula mencapai paras waspada apabila mencatat 19.83m (19.50m normal); diikuti Sungai Anak Bukit di Jambatan TAR, Kota Setar (1.43m/1.30m); dan Sungai Kedah di Jambatan Lebuhraya, juga di Kota Setar (1.65m/1.30m).

Di Pulau Pinang, Sungai Junjung di Simpang Empat, Seberang Perai Selatan, mencatat tahap bahaya apabila mencapai 4.00m berbanding 0.40m paras normal, manakala Kolam Sungai Dondang di Timur Laut pula pada tahap waspada (20.53m/19.50m).

Lima sungai di Johor pula melibatkan Sungai Skudai di Parit Keliling, Kampung Pasir, Johor Bahru yang merekodkan tahap amaran dengan paras 0.54m (-0.30M).

Empat lagi sungai di Johor yang mencatat tahap waspada ialah Sungai Mati di Pulau Penarik, Tangkak (1.18m/0.50m); Sungai Tangkak di Kampung Seri Makmur (3.23m/2.00m); Sungai Kesang di Telok Rimba (2.96m/2.20m); dan Sungai Sembrong di Batu 2 Sembrong, Batu Pahat (2.84m/2.10m).

Di Melaka, Sungai Melaka di Batu Hampar, Melaka Tengah pula berada pada tahap amaran apabila mencatat paras 1.83m berbanding 1.30 paras normal.

Dua lagi sungai mencatat tahap waspada ialah Sungai Kesang di Telok Rimba, Jasin (3.17m/2.20m); dan Sungai Duyong di Melaka Tengah (1.35m/0.25m).

Di Sarawak, sub-lembangan Sungai Tinjar di Long Tenu, miri berada pada paras amaran apabila merekodkan paras 7.74m berbanding 3.00m paras normal.

Dua lagi, lembangan Sungai Batang Suai di Kuala Tutong, Miri pada tahap waspada apabila mencatat 4.26m/1.20m, dan sub-lembangan Sungai Batang Baram di Marudi (2.92m/0.00m).

Di Negeri Sembilan pula Sungai Linggi di Pekan Linggi mencatat tahap waspada dengan paras air 2.50m berbanding 1.50m paras normal.

Sementara di Pahang melibatkan Sugai Luit di Kampung Subuh, Maran merekodkan tahap waspada dengan catatan 26.65m berbanding 24.00m paras normal.


Najib tak layak tanding: Peguam

Bekas Perdana Menteri Datuk Seri Najib Razak tidak layak bertanding pada Pilihan Raya Umum Ke-15 (PRU-15) dan perkara itu jelas termaktub dalam Perkara 48 Perlembagaan Persekutuan.

Pengamal undang-undang, Mohamed Haniff Khatri Abdulla berkata satu-satu cara untuk Najib bertanding pada PRU-15 ialah mendapatkan pengampunan diraja sebelum hari penamaan calon.

Menurutnya berdasarkan Perkara 48 itu, Najib secara automatik hilang kelayakan untuk menjadi calon pilihan raya kerana bekas Perdana Menteri itu dihukum penjara lebih setahun dan didenda lebih RM2,000.

Perkara 48 (1) (e) Perlembagaan Persekutuan menyatakan “Tertakluk kepada peruntukan Perkara ini, seseorang hilang kelayakan untuk menjadi ahli mana-mana satu Majlis Parlimen jika dia telah disabitkan atas suatu kesalahan oleh sesuatu mahkamah di Persekutuan (atau, sebelum Hari Malaysia, di wilayah-wilayah yang termasuk di dalam Negeri Sabah atau Sarawak atau di Singapura) dan dihukum dengan pemenjaraan selama tempoh tidak kurang daripada satu tahun atau denda tidak kurang daripada satu tahun atau denda tidak kurang daripada dua ribu ringgit dan dia tidak mendapat pengampunan bebas.”

“Satu-satu cara Najib boleh bertanding pada PRU-15 ialah kena dapatkan pengampunan diraja bagi membatalkan sabitan, kesalahan dan hukuman. Satu jam sebelum penamaan calon pun masih boleh diterima. Namun, jika tiada (pengampunan), dia tidak layak,” katanya menurut Utusan.

Terdahulu, nama Najib adalah antara lima individu yang disenaraikan UMNO Bahagian Pekan untuk bertanding pada PRU-15 akan datang.

Beliau mengulas kenyataan bekas Pengerusi SPR Tan Sri Ab Rashid Ab Rahman yang memaklumkan Najib boleh bertanding, walaupun dia sedang menjalani hukuman penjara dan pencalonan boleh dihantar menerusi wakilnya.

Haniff kecewa dengan kenyataan Ab Rashid kerana apa yang dinyatakan itu bercanggah dengan Perlembagaan dan boleh mengelirukan masyarakat.

“Perkara ini perlu berlandaskan fakta kerana termaktub dalam Perlembagaan dan bukannya boleh bagi pendapat dan ulasan begitu sahaja. Sepatutnya dia (Ab Rashid) tahu perkara ini kerana dia bekas Pengerusi SPR,” katanya.

Sementara itu, pengamal undang-undang, Datuk Adnan Seman berkata Najib tidak boleh bertanding pada PRU-15 kerana telah disabitkan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn. Bhd.

“Sebagaimana yang diperuntukkan di bawah Perkara 48 (1)(e) Perlembagaan Persekutuan seseorang itu hilang kelayakan untuk menjadi ahli Parlimen jika dia telah disabitkan atas suatu kesalahan oleh sesuatu mahkamah di Persekutuan.

“Serta dihukum dengan pemenjaraan selama tempoh tidak kurang daripada satu tahun atau denda tidak kurang daripada satu tahun atau denda tidak kurang daripada RM2,000 dan dia tidak mendapat pengampunan bebas,” katanya.

Katanya, walaupun Najib telah memfailkan suatu petisyen bagi pengampunan namun petisyen tersebut hanya menghalang kehilangan kelayakan beliau sebagai ahli Majlis Parlimen sebagaimana yg diperuntukkan di bawah Fasal (4) Perkara 48.


Suami isteri ditahan, polis rampas dadah RM2 juta di Ipoh

Polis menahan pasangan suami isteri dalam dua serbuan berasingan di sekitar bandar raya ini kerana disyaki terlibat dengan aktiviti mengedar dadah dan merampas dadah bernilai RM2 juta pada Khamis lepas.

Ketua Polis Perak Datuk Mior Faridalathrash Wahid berkata pihaknya menahan lelaki tempatan berusia 34 tahun itu di sebuah pusat makanan di Jalan Raja Musa Mahadi manakala wanita warga Vietnam berusia 38 tahun itu ditahan di tepi jalan sekitar Panorama Lapangan Perdana pada kira-kira 4.40 petang.

Beliau berkata hasil pemeriksaan ke atas sebuah kereta yang dipandu suspek lelaki menemukan 10 bungkusan plastik mengandungi bahan disyaki dadah jenis methamphetamine.

“Pemeriksaan susulan telah dilakukan di sebuah kereta di tempat letak kereta sebuah pangsapuri di sekitar Ipoh dan menjumpai 10 bungkusan plastik disyaki dadah jenis sama.

“Polis turut menyita seutas jam tangan berjenama, rantai kaki, sebentuk cincin serta seutas rantai tangan manik. Anggaran jumlah keseluruhan harta yang disita bernilai RM83,315,” katanya pada sidang media di Ibu Pejabat Polis Kontinjen Perak di Ipoh, hari ini.

Mior Faridalathrash berkata ujian air kencing ke atas suspek lelaki yang bekerja di kedai cermin dan aluminium di sini, didapati positif dadah jenis methamphetamine manakala suspek wanita yang tidak bekerja itu didapati negatif dadah serta kedua-duanya tidak mempunyai rekod kesalahan lampau.

Beliau berkata jumlah keseluruhan dadah yang dirampas boleh dibekalkan kepada kira-kira 200,000 penagih dan dadah tersebut dipercayai untuk pasaran tempatan.

Menurutnya, kedua-dua suspek yang aktif mengedar sejak tiga bulan lepas direman seminggu sejak Jumaat lepas sehingga Khamis ini dan kes disiasat di bawah Seksyen 39B Akta Dadah Berbahaya 1952.

“Kejayaan ini adalah hasil kerjasama erat antara masyarakat dengan agensi penguat kuasa dan polis akan terus memperhebatkan operasi bagi membanteras aktiviti penagihan, penyeludupan dan pengedaran dadah dari semasa ke semasa,” katanya. – Bernama


Ekspedisi pacuan 4 roda berakhir di balai polis selepas kena tahan

Sebelas individu, termasuk seorang wanita, yang menyertai aktiviti pemanduan lasak pacuan empat roda di Hutan Simpan Kekal Amanjaya, Hulu Perak, mengakhiri ekspedisi perkelahan mereka di Balai Polis Gerik.

Semua mereka yang menaiki lima kenderaan pacuan empat roda itu ditahan kerana memasuki hutan simpan berkenaan tanpa kebenaran.

Pengarah Perhutanan Perak, Datuk Mohamed Zin Yusop berkata semua individu terbabit ditahan kira-kira jam 1 pagi tadi selepas menerima maklumat berhubung aktiviti pemanduan lasak di hutan itu.

“Siasatan awal mendapati mereka memasuki Hutan Simpan Amanjaya dan sedang menuju ke Hutan Simpan Temenggor bagi tujuan aktiviti perkelahan.

“Semua individu tersebut didapati melakukan kesalahan kerana memasuki hutan simpan kekal tanpa kebenaran dari Jabatan Perhutanan Negeri Perak setelah gagal mengemukakan dokumen kebenaran,” katanya dalam kenyataan hari ini.

Beliau berkata semua suspek telah ditahan manakala lima buah kenderaan pacuan empat roda yang digunakan disita dan dibawa ke stor rampasan di Bandariang, Gerik.

Katanya, individu terbabit yang ditahan di Balai Polis Gerik kemudian dilepaskan dengan bon jaminan polis.

Kesalahan berkenaan boleh didakwa mengikut Seksyen 47(1) Enakmen Akta Perhutanan Negara 1984 (Pemakaian) 1985 iaitu kesalahan memasuki hutan simpan kekal tanpa permit yang mana jika disabitkan kesalahan boleh dikenakan denda tidak melebihi RM10,000 atau penjara tidak melebihi tiga tahun atau kedua-duanya sekali.

“Bagaimanapun, ia akan diputuskan setelah siasatan lengkap dijalankan oleh pihak penyiasat Jabatan Perhutanan Negeri Perak,” katanya.


William, Harry sekali lagi beriringan di belakang jasad orang tersayang

Putera William dan adiknya Putera Harry berjalan beriringan di belakang keranda nenek mereka Ratu Elizabeth II pada Rabu, satu adegan yang mengingatkan 25 tahun lalu semasa kedua-duanya masih lagi kanak-kanak, mengikuti keranda ibu mereka Puteri Diana.

Adik-beradik itu, yang hubungannya menjadi renggang sejak beberapa tahun kebelakangan ini, mengambil bahagian dalam perarakan dari Istana Buckingham ke Westminster Hall, di mana jasad Ratu Elizabeth akan disemayamkan selama empat hari sehingga pengebumiannya pada Isnin.

Bapa mereka Raja Charles III berjalan di hadapan bersama anak-anak mendiang Ratu Elizabeth yang lain. Isteri Charles, Permaisuri Camilla; isteri William, Kate (Princess of Wales), dan isteri Harry, Meghan (Duchess of Sussex), menaiki kereta.

Pada 1997, selepas Diana terbunuh pada usia 36 tahun dalam kemalangan kereta di Paris, William dan Harry, berusia 15 dan 12 tahun, berjalan melalui pusat Kota London dalam pengebumian ibu mereka.

Kedua-dua beradik itu bercakap pada masa lalu tentang trauma berpanjangan yang dialami selepas kematian ibu mereka dan perjalanan yang panjang serta melelahkan itu, di mana mereka mengekalkan perasaan yang tenang walaupun kesedihan dan kegawatan tetap dirasai.

Adik-beradik itu rapat selama bertahun-tahun selepas kematian Diana, tetapi kehidupan mereka berubah dalam beberapa tahun kebelakangan ini.

William, yang mendedikasikan dirinya sepenuh masa untuk tugas dirajanya, kini berada di barisan hadapan sebagai pewaris takhta. Putera Harry pula tinggal di Amerika Syarikat (AS), setelah meninggalkan sendiri tugas dirajanya sejak 2020.

Harry dan Meghan memberikan temu bual hebat kepada Oprah Winfrey pada Mac 2021 di mana Meghan bercakap tentang rasa tidak bahagia dan pengasingannya semasa menjadi kerabat diraja selepas dia berkahwin dengan Putera Harry pada 2018.

Harry menyifatkan rasa terperangkap dengan kehidupan diraja dan mengkritik keluarganya kerana gagal membantu isterinya.

Meghan juga berkata terdapat “kebimbangan dan perbualan” dalam keluarga ketika dia hamil anak lelakinya, Archie, tentang warna kulitnya. Ibu Meghan berkulit hitam dan bapanya berkulit putih.

Istana Buckingham menjawab bahawa “beberapa kenangan mungkin berbeza-beza” walaupun isu yang dibangkitkan adalah “membimbangkan”.

Sejak kematian Ratu Elizabeth pada Khamis lalu, terdapat tanda-tanda bahawa keluarga diraja cuba memperbaiki hubungan dengan Putera Harry dan Meghan.

Dalam ucapan pertamanya sebagai raja, Charles berkata dia menyayangi mereka, dan keesokan harinya pasangan itu menyertai William dan Kate berjalan-jalan di kalangan orang ramai yang berkabung berhampiran Istana Windsor.

Sama ada kematian Ratu Elizabeth membawa kepada perhubungan yang berkekalan antara adik-beradik itu masih belum dapat dilihat.

Sejak keretakan hubungan kedua-duanya terbongkar, mereka telah bersama pada beberapa kesempatan yang penuh emosi yang nampaknya tidak membawa mereka kembali lebih dekat.

Salah satunya ialah pengebumian datuk mereka Putera Philip, suami Ratu Elizabeth, pada April tahun lalu, apabila mereka berjalan di belakang keranda, walaupun tidak bersebelahan – kedua-duanya dipisahkan oleh sepupu mereka.

Mereka juga kelihatan bersama ketika majlis pembukaan patung ibu mereka di Istana Kensington, sambil kedua-duanya berkata:

“Setiap hari, kami berharap dia (Puteri Diana) masih bersama kami.” – Agensi